open-index/open-wikipedia-markdown huggingface dataset:
মুহাম্মদ সুলতান (মুঘল রাজপুত্র)

**মির্জা মুহাম্মদ সুলতান** (ফার্সি: میرزا محمد سلطان) (৩০ ডিসেম্বর ১৬৩৯ – ১৪ ডিসেম্বর ১৬৭৬) ছিলেন মুঘল সম্রাট আওরঙ্গজেবের জ্যেষ্ঠ পুত্র এবং তার দ্বিতীয় স্ত্রী নওয়াব বাঈয়ের সন্তান। তার ছোট ভাই মুয়াজ্জাম পরবর্তীতে ১৭০৭ সালে প্রথম বাহাদুর শাহ হিসেবে সম্রাট হন।

## জীবন
১৬৫৬ সালের এপ্রিলে মুহাম্মদ সুলতানকে তার শ্বশুর আবদুল্লাহ কুতুব শাহ (যিনি গোলকোন্ডা দুর্গ ও হায়দ্রাবাদের সুলতান ছিলেন) উত্তরাধিকারী হিসেবে মনোনীত করেন।

১৬৫৭ সালে যখন মুঘল সাম্রাজ্যের উত্তরাধিকার যুদ্ধ শুরু হয়, তখন তিনি তার চাচা ও শ্বশুর শাহ সুজার পক্ষে যোগ দেন এবং ১৬৫৯ সালে প্রধান সেনাপতি ও প্রধান উপদেষ্টা নিযুক্ত হন।

১৬৬০ সালের ২০ ফেব্রুয়ারি তিনি পুনরায় তার পিতার পক্ষে ফিরে আসেন। কিন্তু ১৬৬০ সালের ৮ মে তাকে দিল্লির সলীমগড় দুর্গে বন্দি করা হয়। সম্রাট আওরঙ্গজেবের আদেশে তাকে গোয়ালিয়র দুর্গে স্থানান্তরিত করা হয় এবং সেখানে তিনি ১৬৬১ সালের জানুয়ারি থেকে ১৬৭২ সালের ডিসেম্বর পর্যন্ত বন্দি ছিলেন।

১৬৭৬ সালের ১৪ ডিসেম্বর দিল্লির সলীমগড় দুর্গে বন্দি অবস্থায় তার মৃত্যু হয়।

## বিবাহ
১৬৫৬ সালে গোলকোন্ডা দুর্গ অবরোধের সময় আওরঙ্গজেব এবং আবদুল্লাহ কুতুব শাহের মধ্যে শান্তি আলোচনা চলে। গোলকোন্ডার রাজমাতা হায়াত বকশি বেগম ব্যক্তিগতভাবে আওরঙ্গজেবের সাথে দেখা করে তার ছেলেকে ক্ষমা করার অনুরোধ জানান। আওরঙ্গজেব এক কোটি টাকা ক্ষতিপূরণ ও বকেয়া কর প্রদান এবং সুলতানের মেয়ের সাথে তার ছেলের বিয়ের শর্তে রাজি হন। ১৬৫৬ সালের ১৩ এপ্রিল মুহাম্মদ সুলতান প্রক্সি বা প্রতিনিধির মাধ্যমে আবদুল্লাহ কুতুব শাহের দ্বিতীয় কন্যা পাদিশাহ বিবিকে বিয়ে করেন। ২০ এপ্রিল নববধূর্তে দুর্গের বাইরে স্বামীর শিবিরে আনা হয়।

আওরঙ্গজেব যখন শাহজাদা ছিলেন, তখন তিনি এবং শাহজাদা শাহ সুজা তাদের বড় ভাই শাহজাদা দারা শিকোহের বিরুদ্ধে জোটবদ্ধ হওয়ার অঙ্গীকার করেছিলেন। সেই অঙ্গীকার রক্ষার্থে মুহাম্মদ সুলতানের সাথে সুজার কন্যা গুলরুখ বানু বেগমের বাগদান সম্পন্ন হয়। তবে পরবর্তীতে আওরঙ্গজেব ও সুজার মধ্যে বিরোধের কারণে সেই বিয়ে পিছিয়ে যায়। পরে সুজা গোপনে মুহাম্মদকে সিংহাসন এবং তার মেয়ের হাতের প্রস্তাব পাঠান। ১৬৫৯ সালের ১৮ জুন রাতে মুহাম্মদ কয়েকজন ভৃত্য ও স্বর্ণমুদ্রা নিয়ে চুপিচুপি সুজার শিবিরে চলে যান এবং সেখানে গুলরুখ বানু বেগমকে বিয়ে করেন। ১৬৬০ সালে গুলরুখ তার পিতার সাথে আরাকানে পালিয়ে যান এবং ১৬৬১ সালে সেখানে মারা যান।

১৬৭২ সালের ২৬ ডিসেম্বর আওরঙ্গজেবের নির্দেশে মুহাম্মদ সুলতানকে বন্দিদশা থেকে মুক্ত করে দরবারে আনা হয়। সেখানে শাহজাদা মুরাদ বাকশের কন্যা দোস্তদার বানু বেগমের সাথে তার বিয়ে সম্পন্ন হয়। সম্রাট তাকে একটি খেলাত বা রাজকীয় পোশাক, তলোয়ার এবং একটি ঘোড়া উপহার দেন। কাজি-উল-কুজাত আব্দুল ওয়াহাব এই বিয়ে সম্পন্ন করেন এবং মোহরানা হিসেবে দুই লাখ টাকা ধার্য করা হয়। দোস্তদার বানু বেগম ১৬৭৬ সালের ৪ মার্চ মারা যান।

১৬৭৫ সালের ১২ জানুয়ারি মুহাম্মদ সুলতান কিশতওয়ারের রাজার কন্যা বাই ফুপ দেবীকে বিয়ে করেন। তিনি ছিলেন ১৬৭৬ সালের ১৫ আগস্ট জন্মগ্রহণকারী শাহজাদা মাসুদ বখশ মির্জার মাতা। বাই ফুপ দেবী ১৬৭৭ সালে মারা যান। ১৬৭৬ সালের ১০ সেপ্টেম্বর তিনি দৌলতাবাদী মহলের ভাইয়ের কন্যাকে বিয়ে করেন।

## পূর্বপুরুষ

## তথ্যসূত্র

## গ্রন্থপঞ্জি
* 

বিষয়শ্রেণী:১৬৩৯-এ জন্ম
বিষয়শ্রেণী:১৬৭৬-এ মৃত্যু
বিষয়শ্রেণী:মুঘল রাজপুত্র
বিষয়শ্রেণী:দিল্লির ব্যক্তি
বিষয়শ্রেণী:সম্রাটের পুত্র
বিষয়শ্রেণী:১৭শ শতাব্দীর মুঘল সাম্রাজ্যের ব্যক্তি
বিষয়শ্রেণী:বিদ্রোহী রাজপুত্র
বিষয়শ্রেণী:মুঘল সাম্রাজ্যের বিদ্রোহী
রাফি-উশ-শান

**রাফি-উল-কদর** (ফার্সি: رفیع القدر) (১৬৭১ – ২৯ মার্চ ১৭১২), যিনি তার উপাধি **মির্জা রাফি উশ-শান বাহাদুর** নামেই বেশি পরিচিত, ছিলেন মুঘল সম্রাট প্রথম বাহাদুর শাহের তৃতীয় পুত্র।

## জীবন ও মুঘল সেবা
রাফি উশ-শান বাহাদুর দিল্লিতে শাহজাদা মুয়াজ্জাম এবং নুর-উন-নিসা বেগমের (সঞ্জর নজম-ই-সানির কন্যা) ঘরে জন্মগ্রহণ করেন। যখন তার পিতামহ আওরঙ্গজেব তাকে মালাকান্দ গিরিপথের কিল্লাদার হিসেবে নিযুক্ত করেন, তখন তার বয়স ছিল মাত্র ১০ বছর। 

১৭০৭ সালে তার পিতা মুঘল সিংহাসনে আরোহণের পর, তাকে ১৭০৭ থেকে ১৭১০ সাল পর্যন্ত সিন্ধু ও আসামের এবং ১৭১০ থেকে ১৭১২ সাল পর্যন্ত কাশ্মীরের সুবাদার নিযুক্ত করা হয়। 

পিতার মৃত্যুর পর উত্তরাধিকার দ্বন্দ্বে তিনি তার বড় ভাই জাহান শাহের সাথে নিহত হন। তাকে আগ্রায় সমাহিত করা হয়েছে। 

## পরিবার
তার অন্যতম স্ত্রী ছিলেন শাহজাদা মুহাম্মদ আকবরের কন্যা রাজিয়াত-উন-নিসা বেগম। ১৬৯৫ সালে আগ্রায় তিনি তাকে বিয়ে করেন; একই সময়ে তার ভাই জাহান শাহ রাজিয়াতের বোন জাকিয়াত-উন-নিসা বেগমকে বিয়ে করেছিলেন। তার অন্য স্ত্রী ছিলেন শেখ বাকির কন্যা নুর-উন-নিসা বেগম। তিনি রাফি উদ-দারাজাত এবং মুহাম্মদ ইব্রাহিমের মাতা ছিলেন।

তার তিন পুত্র—রাফি উদ-দারাজাত, মুহাম্মদ ইব্রাহিম এবং রাফি উদ-দৌলত—পরবর্তীতে বিভিন্ন সময়ে মুঘল সম্রাট হয়েছিলেন।

## তথ্যসূত্র


## গ্রন্থপঞ্জি
*

বিষয়শ্রেণী:১৬৭১-এ জন্ম
বিষয়শ্রেণী:১৭১২-এ মৃত্যু
বিষয়শ্রেণী:মুঘল রাজপুত্র
বিষয়শ্রেণী:সম্রাটের পুত্র
বিষয়শ্রেণী:১৮শ শতাব্দীর মুঘল সাম্রাজ্যের ব্যক্তি
জাহান শাহ (মুঘল রাজপুত্র)

**মির্জা খুজিস্তা আখতার জাহান শাহ** (ফার্সি: میرزا خجسته اختر جهان شاه) (৪ অক্টোবর ১৬৭৩ – ৩০ মার্চ ১৭১২) ছিলেন মুঘল সম্রাট প্রথম বাহাদুর শাহের চতুর্থ পুত্র। মির্জা খুজিস্তা আখতার জাহান শাহের জন্ম তারিখ নিয়ে বিতর্ক রয়েছে। তার স্মৃতিকথা অনুযায়ী তার মৃত্যুর তারিখ ১৭৩০ সালের কোনো এক সময়।

## জীবন
তিনি ১৭০৭ থেকে ১৭১২ সাল পর্যন্ত মালবের সুবাদার নিযুক্ত ছিলেন এবং তাকে ৩০,০০০ 'জাত' ও ২০,০০০ 'সওয়ার'-এর রাজকীয় মনসব প্রদান করা হয়েছিল। তার পিতার মৃত্যুর পর, তিনি তার ভাই মুইজ-উদ-দিন (জাহানদার শাহ)-এর পক্ষ নেন এবং ১৭১২ সালে তার অন্য ভাই আজিম-উস-শানকে পরাজিত করেন। কিন্তু রাজকীয় কোষাগার বণ্টন নিয়ে জাহানদার শাহের সাথে তার মতবিরোধ তৈরি হয় এবং পরবর্তীতে তারা যুদ্ধে লিপ্ত হন। ধারণা করা হয়, সেই যুদ্ধে তিনি তার জ্যেষ্ঠ পুত্র ফরখুন্দা আখতারের সাথে নিহত হন। তার কনিষ্ঠ পুত্র মুহাম্মদ শাহ পরবর্তীতে ২৮ বছর মুঘল সম্রাট হিসেবে শাসন করেছিলেন।

## পরিবার
তার অন্যতম স্ত্রী ছিলেন শাহজাদা মুহাম্মদ আকবরের কন্যা জাকিয়াত-উন-নিসা বেগম। ১৬৯৫ সালে আগ্রায় তিনি তাকে বিয়ে করেন; একই সময়ে তার ভাই রাফি-উল-কদর জাকিয়াতের বোন রাজিয়াত-উন-নিসা বেগমকে বিয়ে করেছিলেন। তার অন্য স্ত্রী ছিলেন ফখর-উন-নিসা বেগম, যিনি 'নওয়াব কুদসিয়া' নামে পরিচিত ছিলেন এবং তিনি সম্রাট মুহাম্মদ শাহের মাতা। তিনি ১৭৩৩ সালের ১৬ মে প্রায় ষাট বছর বয়সে মৃত্যুবরণ করেন। তার আরেক স্ত্রী ছিলেন 'নেক মুনজির', যিনি ১৭৪৪ সালের ২৭ এপ্রিল দিল্লিতে মারা যান।

তার জ্যেষ্ঠ পুত্র ছিলেন শাহজাদা ফরখুন্দা আখতার, যিনি ১৬৮৯ বা ১৬৯০ সালে জন্মগ্রহণ করেন। তিনি ১৭১২ সালের রাজকীয় গৃহযুদ্ধে অংশগ্রহণ করেছিলেন। ইরাদাত খানের মতে, জাহান শাহের পুত্র মৃত্যুর আগ পর্যন্ত তার পিতার সাথে বীরত্বের সাথে লড়াই করেছিলেন। প্রচলিত রয়েছে যে, ফরখুন্দা আখতার লাহোরে অবস্থানকালে জাহান শাহের অনুগত এক সম্ভ্রান্ত পরিবারের এক নারীকে বিয়ে করেন এবং ১৭১১ সালে তাদের একটি পুত্র সন্তান জন্মগ্রহণ করে। ফরখুন্দা আখতারের মৃত্যুর পর তার স্ত্রী ও পুত্র সম্ভবত জাহানদার শাহের হাতে নিহত হন অথবা আত্মগোপন করেন।

## তথ্যসূত্র
**[https://books.google.com/books?id=HHyVh29gy4QC&dq=%22Jahan+Shah%22+1712&pg=PA261 The Mughal Empire]* - জন এফ. রিচার্ডস

## তথ্যসূত্র

বিষয়শ্রেণী:১৬৭৩-এ জন্ম
বিষয়শ্রেণী:১৭১২-এ মৃত্যু
বিষয়শ্রেণী:মুঘল রাজপুত্র
বিষয়শ্রেণী:সম্রাটের পুত্র
বিষয়শ্রেণী:১৮শ শতাব্দীর মুঘল সাম্রাজ্যের ব্যক্তি
বিষয়শ্রেণী:১৮শ শতাব্দীর ভারতীয় রাজপদ
বিষয়শ্রেণী:মালবের সুবাদার
পিয়ের ক্রিনোঁ

**পিয়ের ক্রিনোঁ** (, ; জন্ম: ২ আগস্ট ১৯৯৫) হলেন একজন ফরাসি পেশাদার আইস হকি খেলোয়াড়। তিনি বর্তমানে ফ্রান্সের পেশাদার আইস হকি লিগের দল ব্রুলের দ্য লুপ এবং ফ্রান্স জাতীয় দলের হয়ে রক্ষণভাগের খেলোয়াড় হিসেবে খেলেন।

২০১২ সালে আইস হকি জগতে পদার্পণ করা ক্রিনোঁ ফ্রান্সের প্রতিনিধি হিসেবে ২০২৬ শীতকালীন অলিম্পিকে অংশগ্রহণ করেছেন।  

## প্রারম্ভিক জীবন
পিয়ের ক্রিনোঁ ১৯৯৫ সালের ২রা আগস্ট তারিখে ফ্রান্সের রেঁসে জন্মগ্রহণ করেছেন এবং সেখানেই তার শৈশব অতিবাহিত হয়।

## খেলোয়াড়ি জীবন
ক্রিনোঁ আইস হকির পুরুষদের প্রতিযোগিতায় ফ্রান্সের প্রতিনিধি হিসেবে অংশগ্রহণ করেছিলেন; উক্ত প্রতিযোগিতায় তার দল সার্বিকভাবে ১১তম স্থান অধিকার করেছে।

## তথ্যসূত্র

## বহিঃসংযোগ

* 

বিষয়শ্রেণী:১৯৯৫-এ জন্ম
বিষয়শ্রেণী:জীবিত ব্যক্তি
বিষয়শ্রেণী:ফরাসি পুরুষ আইস হকি খেলোয়াড়

বিষয়শ্রেণী:ফ্রান্সের অলিম্পিক আইস হকি খেলোয়াড়
বিষয়শ্রেণী:ফরাসি আইস হকি রক্ষণভাগের খেলোয়াড়

বিষয়শ্রেণী:ব্রুলের দ্য লুপের খেলোয়াড়
বিষয়শ্রেণী:২০২৬ শীতকালীন অলিম্পিকের আইস হকি খেলোয়াড়
আরওয়া বিনতে মনসুর আল-হিমিয়ারি

**আরওয়া বিনতে মানসুর আল-হিময়ারি** ( ) ছিলেন দ্বিতীয় আব্বাসীয় খলিফা আল মনসুরের (শাসনকাল ৭৫৪–৭৭৫) প্রধান স্ত্রী ও তৃতীয় আব্বাসীয় খলিফা আল-মাহদীর মাতা। তিনি সাধারণভাবে **উম্মে মুসা** ( ) উপনামে অধিক পরিচিত ছিলেন।

## জীবনী
আরওয়া ছিলেন মনসুর আল-হিমিয়ারির কন্যা, যিনি বানু হিময়ার গোত্রের একজন নেতা ছিলেন। বলা হয় যে, এই গোত্রের পূর্বপুরুষরা ইসলাম-পূর্ব যুগে ইয়েমেন শাসন করতেন (খ্রিস্টপূর্ব ১১০ থেকে খ্রিস্টীয় ৫২৫ সাল পর্যন্ত)। আরওয়া ছিলেন আল-মনসুরের প্রথম স্ত্রী। তিনি “উম্মে মুসা” নামেও পরিচিত ছিলেন এবং তার বংশধারা হিমিয়ার রাজাদের পর্যন্ত পৌঁছে।

তিনি আবু জাফর আব্দুল্লাহ ইবনে মুহাম্মাদকে বিয়ে করেন, যিনি পরবর্তীতে আল-মনসুর নামে পরিচিত হয়ে আব্বাসীয় খলিফা হন। এ বিবাহ থেকে তার দুই পুত্র জন্মগ্রহণ করেন: জাফর ও মুহাম্মদ। এই মুহাম্মদই পরবর্তীতে খলিফা আল-মাহদি হন। বিবাহের পূর্বে তাদের মধ্যে একটি চুক্তি হয়, যা পরে “কৈরবানীয় বিবাহ চুক্তি” নামে পরিচিতি পায়। এই চুক্তি অনুযায়ী, আরওয়া জীবিত থাকা পর্যন্ত আল-মনসুর অন্য কোনো স্ত্রী গ্রহণ করতে পারবেন না এবং কোনো দাসীও রাখতে পারবেন না। আল-মনসুর কয়েকবার এই চুক্তি বাতিল করার চেষ্টা করেন, কিন্তু আরওয়া প্রতিবারই বিচারকদের বুঝাতে সক্ষম হন এবং চুক্তিটি বহাল রাখেন। ফলে তার দুই পুত্র মুহাম্মদ ও জাফর পর্যায়ক্রমে তৎকালীন উত্তরাধিকারী হিসেবে বিবেচিত হন। তার প্রথম পুত্র জাফর জন্মগ্রহণ করেন ৭৪২/৭৪৩ সালে এবং দ্বিতীয় পুত্র মুহাম্মদ হুমাইমা নামক গ্রামে (বর্তমান জর্ডান) ৭৪৪ বা ৭৪৫ সালে জন্মগ্রহণ করেন। যখন তার ভাসুর আস-সাফফাহ পাঁচ বছরের শাসনের পর মৃত্যুবরণ করেন, তখন তার স্বামী আল-মনসুর খলিফা হন এবং ৭৫৪ থেকে ৭৭৫ সাল পর্যন্ত প্রায় ২২ বছর ক্ষমতায় থাকেন। ৭৫৩ সালে (১৩৬ হি.) মক্কায় যাওয়ার পথে তাকে খলিফা হিসেবে ঘোষণা করা হয় এবং পরের বছর আনুষ্ঠানিকভাবে অভিষিক্ত করা হয়। আরওয়া তার স্বামীকে প্রভাবিত করে কেবল তার দুই পুত্রকেই উত্তরাধিকারী হিসেবে মনোনীত করাতে সক্ষম হন। তার একমাত্র জীবিত পুত্র মুহাম্মাদ তখন উত্তরাধিকারী হওয়ার জন্য উপযুক্ত বয়সে পৌঁছেন; কারণ তার বড় ছেলে জাফর আল-মনসুরের শাসনামলেই মৃত্যুবরণ করেন। পরে ৭৬৪ সালে আরওয়া মাত্র ২৯ বছর বয়সে মৃত্যুবরণ করেন।  তার মৃত্যুর পরে আল-মনসুর তার অন্য স্ত্রীদের বিবাহ করেন।

তার এক ভাই ছিলেন, যার নাম ছিল ইয়াজিদ ইবনে মনসুর আল-হিমিয়ারি। এছাড়াও তার ভাতিজা মনসুর ইবনে ইয়াজিদ ইবনে মনসুর আল-হিমিয়ারি খিলাফতে গুরুত্বপূর্ণ পদে অধিষ্ঠিত ছিলেন। ৭৭৯ সালে তিনি দুই মাসের জন্য মিশরের গভর্নর ছিলেন। ৭৮১/৭৮২ থেকে ৭৮৩ সাল পর্যন্ত তিনি ইয়েমেনের গভর্নর হিসেবে দায়িত্ব পালন করেন এবং ৭৯৬ সালে স্বল্প সময়ের জন্য খুরাসানের গভর্নর হিসেবেও নিযুক্ত ছিলেন।

## আরো দেখুন

* বনু আব্বাস

## টীকা


## তথ্যসূত্র



## উৎস
* Abbott, Nabia (1946). Two Queens of Baghdad: Mother and Wife of Hārūn Al Rashīd. University of Chicago Press.
* al-Masudi. *The Meadows of Gold, The Abbasids*. transl. Paul Lunde and Caroline Stone, Kegan Paul, London and New York, 1989.
* 
* 

* Al-Tabari; Hugh Kennedy (1990). The History of al-Tabari Vol. 29: Al-Mansur and al-Mahdi A.D. 763-786/A.H. 146–169. SUNY series in Near Eastern Studies. State University of New York Press. pp.&nbsp;148–49.
* 
* 
* 
* 
* 
* 

বিষয়শ্রেণী:আব্বাসীয় খলিফার স্ত্রী
চন্দ্রাবতী নদী

**চন্দ্রাবতী** বাংলাদেশের উত্তর-পশ্চিমাঞ্চলের বগুড়া, নওগাঁ ও পাবনা জেলার মধ্যে দিয়ে প্রবাহিত একটি নদী। ২০২৪ সালে নদী রক্ষার দায়িত্বপ্রাপ্ত সংস্থা বাংলাদেশ পানি উন্নয়ন বোর্ড বগুড়ার এই নদীকে আনুষ্ঠানিকভাবে নিখোঁজ ঘোষণা করেছে। প্রায় ১৯.৫ কিলোমিটার দীর্ঘ চন্দ্রাবতী নদীর অধিকাংশ প্রবাহ বগুড়া জেলায় অবস্থিত ছিল।

## নদীর প্রবাহ ও গতিপথ
বগুড়া জেলার দুপচাঁচিয়া থানা থেকে প্রায় ৫ কিলোমিটার পশ্চিমে অবস্থিত গুনাহর ইউনিয়নের পুকুরগাছা, মেরাই ও রঘুবংশীপুর থেকে তিনটি স্রোতধারা সোজা দক্ষিণ দিকে অগ্রসর হয়ে গোবিন্দপুর ইউনিয়নের থিহালী মৌজায় মিলিত হয়ে চন্দ্রাবতী নামধারণ করে। এটি এরপরে আমসাড়া হতে অন্য একটি স্রোতধারার সঙ্গে মিলিত হয়ে মথুরাপুর হয়ে আদমদীঘি থানার নসরৎ ইউনিয়নের কন্টু মৌজা ও বগুড়া-নাটোর রেললাইন অতিক্রমপূর্বক কুন্দগ্রাম ইউনিয়নের নিমকুড়ি, বাসিকোরা হয়ে নওগাঁ জেলার রাণীনগর উপজেলার আত্রাই নদীতে পড়েছে। নদীটি বছরের বেশির ভাগ সময় সাধারণত শুষ্ক থাকতো।

২০২৪ সালে বগুড়া জেলা প্রশাসকের কার্যালয়ে জেলার নদীর সংখ্যা নির্ধারণ এবং দখল-দূষণজনিত সমস্যা সমাধানে অনুষ্ঠিত সভায় চন্দ্রাবতী নদীর অস্তিত্ব নেই বলে সিদ্ধান্ত গৃহীত হয়।  

## তথ্যসূত্র

## বহিঃসংযোগ

বিষয়শ্রেণী:বগুড়া জেলার নদী
বিষয়শ্রেণী:পাবনা জেলার নদী
বিষয়শ্রেণী:নওগাঁ জেলার নদী
বিষয়শ্রেণী:বাংলাদেশের নদী
সিপিহর শিকোহ

**মির্জা সিপিহর শিকোহ** (ফার্সি: ) (১৩ অক্টোবর ১৬৪৪ – ২ বা ৩ জুলাই ১৭০৮)  ছিলেন মুঘল যুবরাজ দারা শিকোহ এবং তার প্রধান মহিষী নাদিরা বানু বেগমের চতুর্থ পুত্র। তাকে **সিপিহর শুকোহ** নামেও ডাকা হয়।

## জীবন
সিপিহর শুকোহ ১৬৪৪ সালের ১৩ অক্টোবর (১১ শাবান, ১০৫৪ হিজরি) জন্মগ্রহণ করেন। তিনি পঞ্চম মুঘল সম্রাট শাহ জাহানের পৌত্র এবং ষষ্ঠ মুঘল সম্রাট আওরঙ্গজেবের ভাইপো ও জামাতা ছিলেন। তার মাতার দিক থেকে সিপিহর ছিলেন সম্রাট জাহাঙ্গীরের পুত্র পারভিজ মির্জার দৌহিত্র। সিপিহরের জন্ম উপলক্ষে শাহ জাহান দারার বাড়িতে উপস্থিত হয়েছিলেন এবং দুই লাখ টাকা উপহার দিয়েছিলেন। সিপিহর তার বাবা-মায়ের ষষ্ঠ সন্তান ছিলেন এবং তাদের প্রাপ্তবয়স্ক হওয়া তিন সন্তানের মধ্যে একজন। তার অন্য দুই ভাই-বোন হলেন বড় ভাই সুলাইমান শিকোহ এবং ছোট বোন জাহানজেব বানু বেগম।

শাহ জাহানের পুত্রদের মধ্যে সংঘটিত উত্তরাধিকার যুদ্ধে সিপিহর তার পিতার অধীনে ভূমিকা পালন করেন। ১৬৫৮ সালের ২৯ মে সংঘটিত সামুগড়ের যুদ্ধে সিপিহর এবং দারার সেনাপতি রুস্তম খান দক্ষিণি আওরঙ্গজেবের গোলন্দাজ বাহিনীর বিরুদ্ধে অশ্বারোহী আক্রমণের নেতৃত্ব দেন। প্রাথমিক সাফল্য পেলেও শেষ পর্যন্ত তারা আওরঙ্গজেবের বাহিনীর কাছে পরাজিত হন। যুদ্ধে পরাজয়ের পর সিপিহর এবং দারা যুদ্ধক্ষেত্র থেকে পালিয়ে আগ্রায় ফিরে আসেন এবং পরে দিল্লি ও লাহোরের দিকে যাত্রা করেন। সেই সময় তার বয়স ছিল ১৩ বছর।

পরবর্তীতে দারা যখন আজমিরের কাছে পুনরায় সৈন্য সমাবেশ করেন, সিপিহর তখন দারার দূত হিসেবে যোধপুরে মহারাজা যশোবন্ত সিংহের সাহায্য চাইতে যান। যশোবন্ত সিংহ তাকে অত্যন্ত সম্মানের সাথে আতিথেয়তা করলেও যুদ্ধে সাহায্য করতে অস্বীকৃতি জানান। ১৬৫৯ সালের দেওরাইয়ের যুদ্ধে পরাজয়ের পর দারা ও সিপিহর আহমেদাবাদের দিকে পালিয়ে যান। 

১৬৫৯ সালের ৯ জুন সিপিহর এবং তার পিতা দারা শিকোহকে এক আফগান সর্দার মালিক জীবন বিশ্বাসঘাতকতা করে বন্দি করে আওরঙ্গজেবের বাহিনীর হাতে তুলে দেন। তাদের দিল্লিতে আনা হয় এবং একটি নোংরা হাতিতে বসিয়ে শিকল পরা অবস্থায় দিল্লির রাস্তায় ঘোরানো হয়। ১৬৫৯ সালের ৩০ আগস্ট রাতে সিপিহরকে তার পিতার কাছ থেকে জোরপূর্বক আলাদা করে ফেলা হয় এবং সেই রাতেই দারাকে হত্যা করা হয়। পিতার মৃত্যুর পর সিপিহরকে গোয়ালিয়র দুর্গে পাঠানো হয়, যেখানে তিনি পরবর্তী ১৩ বছর বন্দি ছিলেন। 

১৬৭২ সালে আওরঙ্গজেব সিপিহরকে দিল্লির সলীমগড় দুর্গে নিয়ে আসার নির্দেশ দেন। ১৬ ডিসেম্বর ১৬৭২ তারিখে আওরঙ্গজেব তাকে ব্যক্তিগতভাবে সাক্ষাৎ দেন এবং একটি রত্নখচিত শিরস্ত্রাণ উপহার দেন।

১৬৭৩ সালের ৩০ জানুয়ারি সিপিহর আওরঙ্গজেবের কন্যা জুবদাত-উন-নিসা বেগমের সাথে বিবাহবন্ধনে আবদ্ধ হন। এই বিবাহে মুঘল রাজকুমারী গওহর আরা বেগম এবং হামিদা বানু বেগম অনুষ্ঠান পরিচালনার দায়িত্ব পালন করেন। বিয়ের পর তাকে বার্ষিক ৬০০০ টাকা ভাতা দেওয়া হতো। ১৬৭৬ সালের ১৩ জুলাই সিপিহর ও জুবদাতের একটি পুত্র সন্তান হয়, যার নাম রাখা হয় আলী তাবার মির্জা। তবে একই বছরের ডিসেম্বরে শিশুটি মারা যায়।

## মৃত্যু
তিনি ১৭০৮ সালে মৃত্যুবরণ করেন এবং সম্রাট প্রথম বাহাদুর শাহ তার মরদেহ আগ্রা দুর্গে সমাধিস্থ করার ব্যবস্থা করেন।

## পূর্বপুরুষ

## পদমর্যাদা
* ওড়িশার গভর্নর (১৬৮০–১৬৯৬)
* লালকেল্লার কিল্লাদার (১৭০১–১৭০৮)

## তথ্যসূত্র



বিষয়শ্রেণী:১৬৪৪-এ জন্ম
বিষয়শ্রেণী:১৭০৮-এ মৃত্যু
বিষয়শ্রেণী:মুঘল রাজপুত্র
বিষয়শ্রেণী:ভারতীয় মুসলিম
বিষয়শ্রেণী:১৭শ শতাব্দীর মুঘল সাম্রাজ্যের ব্যক্তি
মাতারবাড়ী দ্বীপ

**মাতারবাড়ী দ্বীপ** বাংলাদেশের কক্সবাজার জেলার মহেশখালী উপজেলার একটি দ্বীপ। মহেশখালী দ্বীপের উত্তর-পশ্চিম দিকে অবস্হিত এই দ্বীপটি **ডিজিটাল আইল্যান্ড** নামে পরিচিত। 

## প্রাকৃতিক দুর্যোগ
উপকূলীয় এলাকা হওয়ায় এই দ্বীপটি প্রায়ই প্রাকৃতিক দুর্যোগের শিকার হয়। ১৯৯১ সালের ২৯ এপ্রিলের প্রলয়ঙ্করী ঘূর্ণিঝড় ও জলোচ্ছ্বাসে এলাকাতেই প্রায় ১১ হাজার মানুষ নিহত হয় এবং ১০ হাজার মানুষ বাস্তুচ্যুত হয়।
## প্রশাসনিক এলাকা
এই দ্বীপটি মাতারবাড়ী ইউনিয়ন ও ধলঘাটা ইউনিয়ন নিয়ে গঠিত। এই অঞ্চলের প্রশাসনিক কাজ সহজতর করার জন্য মাতারবাড়ী থানার অনুমোদন দেওয়া হয়েছে।

## উল্লেখযোগ্য স্হান
* মাতারবাড়ি সমুদ্র বন্দর
* মাতারবাড়ি তাপবিদ্যুৎ কেন্দ্র
## তথ্যসূত্র

বিষয়শ্রেণী:বাংলাদেশের দ্বীপ
বিষয়শ্রেণী:কক্সবাজার জেলা
কীর্তিনাশা নদী

**কীর্তিনাশা** বাংলাদেশের ঢাকা বিভাগের শরীয়তপুর ও মাদারীপুর জেলার মধ্য দিয়ে প্রবাহিত একটি নদী। এটি একটি মৌসুমি নদী; সাধারণত জানুয়ারি থেকে মার্চ পর্যন্ত প্রবাহহীন থাকে নদীটি। তবে বর্ষা মৌসুমে উল্লেখযোগ্য পরিমাণ পানি প্রবাহিত হয়। অতীতে নদীটির বিধ্বংসী রূপের কারণে এটি কীর্তিনাশা নামে পরিচিতি পায়।

## নামকরণের ইতিহাস
অতীতে নানান প্রাচীন স্থাপনা ও অবকাঠামো ধ্বংস করায় নদীটির নাম কীর্তিনাশা হয় বলে বাংলাদেশ অভ্যন্তরীণ নৌ-পরিবহন কর্তৃপক্ষ-এর প্রকাশনা হতে জানা যায়। বিক্রমপুরের জমিদার চাঁদ রায় ও কেদার রায়ের এবং নওপাড়ার চৌধুরীদের কীর্তি ধ্বংস করেছিলো এই নদী। পরে মহারাজ রাজবল্লভের কীর্তিনিকেতনও এই নদীর ভাঙনের শিকার হয়। কীর্তিনাশা প্রথমে ‘রথখোলা’ পরে ‘ব্রহ্মবধিয়া’ ও ‘কাথারিয়া’ এবং সবশেষে ‘কীর্তিনাশা’ নামে পরিচিত হয়।

## বর্ণনা
শরীয়তপুর জেলার নড়িয়া উপজেলার পদ্মা নদী থেকে উৎপন্ন হয়ে কীর্তিনাশা নদীটি শরীয়তপুর ও মাদারীপুর জেলার বেশ কিছু এলাকা দিয়ে প্রবাতিহ হয়ে আড়িয়াল খাঁ নদের সাথে মিলিত হয়েছে। নদীটির দৈর্ঘ্য ৪০ কিলোমিটার ও প্রস্থ ১২০ মিটার। এটির গভীরতা ৬ মিটার এবং অববাহিকা প্রায় ১৫০ বর্গকিলোমিটার।

জানুয়ারি থেকে মার্চ পর্যন্ত সাধারণত কীর্তিনাশা নদী প্রবাহহীন থাকে। তবে বর্ষা মৌসুমে অর্থাৎ জুলাই ও আগস্ট মাসে উল্লেখযোগ্য পরিমাণ পানি প্রবাহিত হয়। নদীটিতে জোয়ার-ভাটার প্রভাব রয়েছে এবং সাধারণ বন্যায় নদীর পাড় উপচে পড়ার ঘটনা ঘটে।

## তথ্যসূত্র

## বহিঃসংযোগ
* শরীয়তপুর জেলার নদ-নদী

বিষয়শ্রেণী:শরীয়তপুর জেলার নদী
বিষয়শ্রেণী:মাদারীপুর জেলার নদী
বিষয়শ্রেণী:বাংলাদেশের নদী
নামি ইবনে আবদুল মুত্তালিব

**নামি ইবনে আবদুল মুতালিব ইবনে হাসান ইবনে আবি নুমাই** ( ) ছিলেন একজন মক্কার শরিফ, যিনি ১৬৩২ সালে মাত্র তিন মাসের জন্য মক্কার আমির হিসেবে দায়িত্ব পালন করেন। তিনি ১৬৩২ সালে বিদ্রোহ করে মক্কা দখল করেন এবং পরবর্তীতে উসমানীয় সেনাবাহিনীর হাতে তিনি পরাজিত ও নিহত হন।   

## জীবনী
১৬৩২ সালে (১০৪১ হিজরি) আরব উপদ্বীপের রাজনৈতিক পরিস্থিতি অত্যন্ত অস্থির ও সংঘাতপূর্ণ ছিল। এই সুযোগে বিদ্রোহী নেতা নামি মক্কার ক্ষমতা দখলের উদ্দেশ্যে বিদ্রোহ ঘোষণা করেন। তিনি বিদ্রোহী সেনাপতি কর মাহমুদের সঙ্গে জোট বাঁধেন এবং একত্রে মক্কার বিরুদ্ধে অভিযান শুরু করেন। তাদের জোটের উদ্দেশ্য ছিল উসমানীয় শাসনের বিরোধিতা এবং স্থানীয় আমিরদের ক্ষমতা উৎখাত করে মক্কার ক্ষমতা দখল করা।

১৬৩২ সালের ১৭ মার্চ মাসের বুধবারে (২৫ শাবান, ১০৪১ হিজরি) নামি ও তার মিত্রবাহিনী সফলভাবে মক্কায় প্রবেশ করে। এর আগে তারা ওয়াদি আল-বিয়ার নামক স্থানে মক্কার তৎকালীন দুই আমির মুহাম্মদ ইবনে আবদুল্লাহ ও যায়দ ইবনে মুহসিনের বাহিনীকে পরাজিত করে। এই বিজয়ের ফলে মক্কার প্রতিরক্ষা ভেঙে পড়ে এবং শহরটি বিদ্রোহীদের দখলে চলে যায়। মক্কা দখলের পর নামি ও তার বাহিনী শহরটিতে লুটপাট শুরু করে। শুধু মক্কাই নয়; নিকটবর্তী বন্দরনগরী জেদ্দাতেও তারা লুটতরাজ চালায়। তাদের এই লুটপাট শহরের সাধারণ মানুষের জন্য ভয়াবহ দুর্ভোগ বয়ে আনে। মক্কা দখলের পর নামি নিজেকে আমির (শাসক) হিসেবে ঘোষণা করেন এবং ক্ষমতা সুসংহত করার লক্ষ্যে তিনি নিজের চাচাতো ভাই আবদুল আজিজ ইবনে ইদ্রিস ইবন হাসানকে সহকারী শাসক হিসেবে নিয়োগ দেন। তবে জুমার খুতবায় তার নাম অন্তর্ভুক্ত করা হয়নি, যার ফলে বৈধতা নিয়ে প্রশ্ন তৈরি হয়। ক্ষমতায় এসেই নামি কিছু কঠোর পদক্ষেপ গ্রহণ করেন। তিনি মুস্তফা বেই নামক এক উসমানীয় সামরিক কর্মকর্তাকে হত্যা করেন, যিনি ওয়াদি আল-বিয়ারের যুদ্ধে মুহাম্মদ ও যায়েদের পক্ষে লড়াই করেন। এই হত্যাকাণ্ড উসমানীয় শাসকদের ক্ষুব্ধ করে এবং পরবর্তী প্রতিক্রিয়ার পথ সুগম করে।

তার মৃত্যুর খবর যখন মিশরের গভর্নর হালিল পাশার কাছে পৌঁছায়, তখন তিনি দ্রুত ব্যবস্থা গ্রহণ করেন। তিনি একটি বৃহৎ সেনাবাহিনী প্রেরণ করেন, যার মূল লক্ষ্য ছিল মক্কার পূর্বতন আমির যায়েদ ইবনে মুহসিনকে পুনরায় ক্ষমতায় প্রতিষ্ঠা করা ও বিদ্রোহ দমন করা। ১৬৩২ সালের ২২ জুন মঙ্গলবারে (৪ জিলহজ্জ) উসমানীয় বাহিনীর আগমনের খবর পেয়ে নামি তার সহযোগীদের নিয়ে পালিয়ে যায় এবং তুরবাহ দুর্গে আশ্রয় নেয়। সেখানে তিনি প্রতিরক্ষা গড়ে তোলার চেষ্টা করেন এবং নিজেকে সুরক্ষিত রাখার জন্য দুর্গটি শক্তভাবে ঘিরে ফেলেন। পরবর্তীতে ১৬৩২ সালের ২৯ জুলাই বৃহস্পতিবারে (১০ মহররম ১০৪২ হিজরি বা ১১ মুহররমের রাত) উসমানীয় বাহিনী তুরবা দুর্গে প্রবেশ করতে সক্ষম হয়। তারা নামি, তার ভাই সাইয়্যিদ ও কর মাহমুদকে বন্দী করে। তাদেরকে বন্দী অবস্থায় মক্কায় নিয়ে আসা হয় এবং যেখানে তাদের বিরুদ্ধে বিচারকার্য পরিচালনা করা হয়। বিচারকার্য শেষে সিদ্ধান্ত হয় যে, সব বিদ্রোহী নেতাকে মৃত্যুদণ্ড দেওয়া হবে। ১৬৩২ সালের ৫ আগস্ট, বৃহস্পতিবার (১৮ মুহররম ১০৪২ হিজরি) মক্কার আল-মুদায়া নামক স্থানে নামিকে ফাঁসিতে ঝুলিয়ে মৃত্যুদণ্ড কার্যকর করা হয়।

## উৎস

* 
*  In 
* 
* 
* 

## তথ্যসূত্র
বিষয়শ্রেণী:মক্কার শরিফ
বিষয়শ্রেণী:১৬৩২-এ মৃত্যু
বিষয়শ্রেণী:১৭শ শতাব্দীর আরব ব্যক্তি
বিষয়শ্রেণী:১৭শ শতাব্দীর উসমানীয় সাম্রাজ্যের ব্যক্তি
বিষয়শ্রেণী:উসমানীয় আরব
রুহুল কুদ্দুস কাজল

**রুহুল কুদ্দুস কাজল** (জন্ম: ১৯ নভেম্বর ১৯৭০) একজন বাংলাদেশী আইনজীবী। তিনি বাংলাদেশ সুপ্রীম কোর্টের একজন জ্যেষ্ঠ আইনজীবী। বর্তমানে তিনি বাংলাদেশের ১৮তম অ্যাটর্নি জেনারেল হিসেবে দায়িত্ব পালন করছেন। এই পদে নিয়োগ লাভের আগে তিনি সুপ্রীম কোর্ট আইনজীবী সমিতির সম্পাদক হিসেবে দায়িত্ব পালন করেন।

## প্রাথমিক জীবন ও শিক্ষা
রুহুল কুদ্দুস ১৯৭০ সালের ১৯ নভেম্বর ঝিনাইদহ জেলার মহেশপুর উপজেলায় জন্মগ্রহণ করেন। তিনি ঢাকা বিশ্ববিদ্যালয়ের আইন বিভাগ থেকে ১৯৯৩ সালে এলএলবি (সম্মান) এবং ১৯৯৪ সালে এলএলএম ডিগ্রি অর্জন করেন। ছাত্রজীবনে তিনি সাংবাদিকতা ও ছাত্ররাজনীতির সঙ্গে যুক্ত ছিলেন এবং ছাত্রদলের কেন্দ্রীয় আইন বিষয়ক সম্পাদক হিসেবে দায়িত্ব পালন করেন।

পরবর্তীকালে তিনি যুক্তরাজ্যের লন্ডন বিশ্ববিদ্যালয় থেকে ২০০৫ সালে এলএলবি (সম্মান) ডিগ্রি অর্জন করেন এবং লন্ডনের সিটি ইউনিভার্সিটি থেকে ২০০৬ সালে বার ভোকেশনাল কোর্স সম্পন্ন করেন। একই বছরে তিনি লিংকনস্‌ ইন থেকে ব্যারিস্টার-অ্যাট-ল সনদ লাভ করেন।

## কর্মজীবন
রুহুল কুদ্দুস কাজল ১৯৯৫ সালে ঢাকা জেলা ও দায়রা জজ আদালতে আইনজীবী হিসেবে তার কর্মজীবন শুরু করেন। তিনি ১৯৯৬ সালে বাংলাদেশ সুপ্রীম কোর্টের হাইকোর্ট বিভাগে এবং ২০০৮ সালে আপিল বিভাগে আইনজীবী হিসেবে তালিকাভুক্ত হন। ২০২৩ সালে তিনি সুপ্রীম কোর্টের জ্যেষ্ঠ আইনজীবী হিসেবে মনোনীত হন।

তিনি ২০০৩ থেকে ২০০৬ সাল পর্যন্ত লন্ডনে বাংলাদেশ হাই কমিশনে দ্বিতীয় সচিব হিসেবে দায়িত্ব পালন করেন। এছাড়া দেশের আইন অঙ্গনের পেশাগত সংগঠন ও রাজনীতিতে সক্রিয় ভূমিকা পালন করেন। তিনি সুপ্রীম কোর্ট আইনজীবী সমিতির সম্পাদক ছিলেন এবং বাংলাদেশ বার কাউন্সিলের সদস্য হিসেবে নির্বাহী কমিটির চেয়ারম্যানের দায়িত্ব পালন করেন।

রুহুল কুদ্দুস বাংলাদেশ জাতীয়তাবাদী দল (বিএনপি)-এর রাজনীতিতে সম্পৃক্ত। তিনি দলটির কার্যনির্বাহী কমিটির সদস্য এবং জাতীয়তাবাদী আইনজীবী ফোরামের সিনিয়র যুগ্ম মহাসচিব হিসেবে দায়িত্ব পালন করেন।

২০২৬ সালের ২৫ মার্চ তিনি বাংলাদেশের ১৮তম অ্যাটর্নি জেনারেল হিসেবে নিয়োগপ্রাপ্ত হন এবং একই দিন দায়িত্ব গ্রহণ করেন।

## তথ্যসূত্র

বিষয়শ্রেণী:১৯৭০-এ জন্ম
বিষয়শ্রেণী:বাংলাদেশী আইনজীবী
বিষয়শ্রেণী:ঝিনাইদহ জেলার ব্যক্তি
বিষয়শ্রেণী:ঢাকা বিশ্ববিদ্যালয়ের প্রাক্তন শিক্ষার্থী
বিষয়শ্রেণী:লন্ডন বিশ্ববিদ্যালয়ের প্রাক্তন শিক্ষার্থী
বিষয়শ্রেণী:বাংলাদেশের অ্যাটর্নি জেনারেল
আবদুল্লাহ ইবনে মুহাম্মাদ ইবনে ইব্রাহিম আল-জায়নাবি

**আবদুল্লাহ ইবনে মুহাম্মদ ইবনে ইব্রাহিম আল জায়নাবি** ( )   একজন অপ্রসিদ্ধ আব্বাসীয় রাজপুত্র ছিলেন। তিনি অষ্টম শতাব্দীর শেষের দিকে ও নবম শতাব্দীর শুরুর দিকে ইয়েমেন ও মিশরসহ বেশ কয়েকটি প্রদেশের গভর্নর হিসেবে দায়িত্ব পালন করেন। তিনি প্রসিদ্ধ ইমাম মালিক ইবনে আনাসের জানাজার নামাজের ইমামতি করেন। 

## জীবনী

তিনি আব্বাসীয় খিলাফতের প্রভাবশালী শাসক পরিবার বনু আব্বাসের একজন সদস্য ছিলেন। তবে তিনি অন্যান্য আব্বাসীয় রাজপুত্রের মত প্রশাসনিক ক্ষেত্রে তেমন প্রসিদ্ধ ছিলেন না। তাঁর পিতা মুহাম্মদ ইবনে ইব্রাহিম ইবনে মুহাম্মদ ইবনে আলি ছিলেন ইবরাহিম ইবনে মুহাম্মাদের পুত্র, যিনি আব্বাসীয় বিপ্লবের প্রাথমিক পর্যায়ে একজন গুরুত্বপূর্ণ নেতা হিসেবে পরিচিত ছিলেন। মূলত এই বিপ্লবের মাধ্যমে উমাইয়া শাসনের অবসান ঘটিয়ে আব্বাসীয়রা ক্ষমতায় আসে। তবে আব্বাসীয় খিলাফত প্রতিষ্ঠিত হওয়ার পূর্বেই ইবরাহিম ইবনে মুহাম্মদ শেষ উমাইয়া খলিফা মারওয়ানের হাতে ৭৪৯ খ্রিষ্টাব্দে নিহত হন।

তাঁর মাতা জায়নাব বিনতে সুলায়মান ছিলেন সুলায়মান ইবনে আলির কন্যা এবং তিনি একজন জ্যেষ্ঠ আব্বাসীয় রাজকুমারী ছিলেন। তাঁর মায়ের নামের দিকে সম্পৃক্ত করে তাকে আল-জায়নাবি নামে ডাকা হতো।

তিনি আব্বাসীয় খিলাফতের চতুর্থ ও পঞ্চম খলিফা আল হাদি (শা. ৭৮৫–৭৮৬) ও হারুনুর রশিদের (শা. ৭৮৬–৮০৯) দ্বিতীয় চাচাতো ভাই ছিলেন। এই সম্পর্ক তাঁর রাজনৈতিক অবস্থানকে আরও শক্তিশালী করে এবং খিলাফতে তাঁর গুরুত্ব বাড়িয়ে দেয়। নিজের কর্মজীবনে তিনি কয়েকটি প্রদেশের গভর্নর হিসেবে দায়িত্ব পালন করেন। ধারণা করা হয় যে, খলিফা আল হাদি অথবা আল-মাহদির শাসনামলে তিনি ইয়েমেনের গভর্নর হিসেবে নিয়োগ পান। পরবর্তীতে তিনি খলিফা হারুনুর রশিদের শাসনামলে এক বা দুইবার মক্কার গভর্নর হিসেবে দায়িত্ব পালন করেনএবং কিছু সূত্র অনুযায়ী সম্ভবত মদিনারও শাসক ছিলেন।

৮০৫ খ্রিষ্টাব্দে তাঁকে মিশরের গভর্নর হিসেবে নিয়োগ দেওয়া হয়। মিশর তখন আব্বাসীয় সাম্রাজ্যের অন্যতম গুরুত্বপূর্ণ প্রদেশ ছিল। কারণ এটি অর্থনৈতিক ও সামরিক দিক থেকে অত্যন্ত কৌশলগত একটি অঞ্চল ছিল। তিনি সেখানে প্রায় এক বছর এই দায়িত্ব পালন করেন। আবদুল্লাহ ধর্মীয় দৃষ্টিকোণে অত্যন্ত সম্মানিত ছিলেন। ৭৯৫ খ্রিস্টাব্দে বিখ্যাত ইমাম মালিক ইবনে আনাসের মৃত্যুর পরে আবদুল্লাহ তাঁর জানাজার নামাজের ইমামতি করেন। মালিক ইবনে আনাস মালিকি মাযহাবের প্রতিষ্ঠাতা ও প্রসিদ্ধ চারজন ইমামের একজন ছিলেন।

## তথ্যসূত্র


## উৎস
* 
* 
* 
* 
* 
* 

* 
* 
* 

বিষয়শ্রেণী:আব্বাসীয় খলিফার সন্তান
বিষয়শ্রেণী:আব্বাসীয় গভর্নর
বিষয়শ্রেণী:৮ম শতাব্দীর আব্বাসীয় খিলাফতের ব্যক্তি
বিষয়শ্রেণী:৯ম শতাব্দীর আরব ব্যক্তি
বিষয়শ্রেণী:মদিনার আব্বাসীয় গভর্নর
বিষয়শ্রেণী:আব্বাসীয়
দৌলত সুলতান খানম

**দৌলত সুলতান খানম** ছিলেন চাগতাই খানাতের একজন রাজকুমারী। তিনি মঙ্গোলিস্তানের মহাখান ইউনুস খান এবং তার দ্বিতীয় স্ত্রী শাহ বেগমের কন্যা ছিলেন। তিনি ভারতের মুঘল সাম্রাজ্যের প্রতিষ্ঠাতা এবং প্রথম সম্রাট বাবরের সৎ-ফুফু ছিলেন।

## জীবনী
তার দাদা ছিলেন ওয়াইস খান, যিনি মঙ্গোলিস্তানের মঙ্গোল খান এবং তার পিতার পূর্বসূরি ছিলেন। দৌলত সুলতান তার পিতার দিক থেকে মঙ্গোল সাম্রাজ্যের প্রতিষ্ঠাতা ও মহাখান চেঙ্গিজ খানের সরাসরি বংশধর ছিলেন। একজন খানের কন্যা হিসেবে দৌলত সুলতান জন্মসূত্রে "খানম" (খানের কন্যা বা রাজকুমারী) উপাধি লাভ করেন।

১৫০১-০২ সালে তিনি তাশখন্দে ছিলেন এবং তার বোন কুতলুগ নিগার খানম তেরো বা চৌদ্দ বছর বিচ্ছিন্ন থাকার পর তার সাথে দেখা করতে যান। পরের বছর কুতলুগ নিগারের পুত্র বাবর, যিনি তখন ক্ষমতাচ্যুত ও নির্বাসিত ছিলেন, এই পারিবারিক দলে যোগ দেন। ১৫০৩ সালে শাইবানী খান তাশখন্দ দখল করেন এবং জোরপূর্বক দৌলত সুলতানকে তার পুত্র তৈমুরের সাথে বিয়ে দেন। তাদের একটি কন্যা সন্তান ছিল এবং ১৫১১ সালে বাবর সমরকন্দ দখল করার আগ পর্যন্ত তিনি তৈমুরের হেরেমেই ছিলেন। পরবর্তীতে তিনি বাবরের সাথে যোগ দেন। ১৫১৩ সালে তিনি বাবরের সাথে দক্ষিণে যান এবং বেশ কয়েক বছর বাদাখশানে তার আরেক ভাতিজা মির্জা ওয়াইস খানের সাথে অবস্থান করেন, যিনি তার সাথে নিজের সন্তানের মতো আচরণ করতেন।

তার আরেক ভাতিজা সাইদ (তার ভাই আহমদ আলাকের পুত্র) তাকে মূল্যবান উপহারসহ কাশগড়ে আসার আমন্ত্রণ জানান। তিনি সেই দীর্ঘ এবং কঠিন পথ পাড়ি দিয়ে ইয়ারকন্দে সাইদের সাথে যোগ দেন এবং জীবনের বাকি সময় সেখানেই কাটান। বাবর উল্লেখ করেছেন যে, ১৫১৯ সালের ৮ সেপ্টেম্বর তার দুধ-ভাই দৌলত সুলতানের কাছ থেকে খবর ও চিঠি নিয়ে এসেছিলেন। একই বছর সাইদের বড় ভাই মনসুর খান তার "প্রিয় ফুফু"-কে দেখার জন্য কাশগড়ে যান।

'তারিখ-ই-রশিদি'-র ফার্সি পাঠ্যমতে, মনসুর খান এই উদ্দেশ্যে গিয়েছিলেন যাতে তার ফুফুর দয়ালু চেহারা দেখে তিনি তার পিতাকে হারানোর শোক লাঘব করতে পারেন। অন্য একটি সংস্করণে বলা হয়েছে, ফুফুর প্রতি তার অত্যন্ত গভীর স্নেহের টানেই তিনি সেখানে গিয়েছিলেন। উভয় বিবরণই তার চরিত্রের কোমলতার পরিচয় দেয়। দ্বিতীয় বক্তব্যটি বেশি যুক্তিযুক্ত মনে হয়, কারণ সুলতান আহমদ খানের মৃত্যু হয়েছিল ১৫০৩ সালে আর মনসুর তাকে দেখতে গিয়েছিলেন ১৫২০ সালে।

## তথ্যসূত্র

## বহিঃসংযোগ
*বাবরের স্মৃতিকথা (ইংরেজি)

বিষয়শ্রেণী:১৫৩৮-এ মৃত্যু
বিষয়শ্রেণী:মঙ্গোলিস্তান
বিষয়শ্রেণী:রাজকুমারী
বিষয়শ্রেণী:১৬শ শতাব্দীর এশীয় ব্যক্তি
বিষয়শ্রেণী:১৬শ শতাব্দীর নারী
বিষয়শ্রেণী:১৬শ শতাব্দীর অভিজাত ব্যক্তি
বিষয়শ্রেণী:মঙ্গোল সাম্রাজ্যের নারী
কামার-উদ্দিন খান দুঘলাত

**কামার-উদ্দিন খান দুঘলাত মুসলিম** (চাগাতাই ও ফার্সি: مسلمان قمر الدین خان دغلت) ছিলেন ১৩৬৮ থেকে ১৩৯০ সালের মধ্যে মঙ্গোলিস্তানের একজন মুঘল শাসক। তিনি মঙ্গোল যুদ্ধবাজদের দুঘলাত গোষ্ঠীর অন্তর্ভুক্ত ছিলেন। তার মাতার দিক থেকে তিনি আরব মুসলিম সেনাপতি কুতাইবা ইবনে মুসলিমের বংশধর ছিলেন। তিনি চেঙ্গিজ খান বা চাগতাই খানের বংশধর ছিলেন না, ফলে তিনি বোরজিগিন বংশের সদস্য ছিলেন না।

তুঘলুগ তৈমুরের অধীনে আমীর তুলুক এবং বুলাজি উভয়েই 'উলুস বেগ' পদে অধিষ্ঠিত ছিলেন। বুলাজির মৃত্যুর পর এই পদটি তার পুত্র খুদায়দাদকে দেওয়া হয়। বুলাজির ভাই কামার-উদ্দিন এর বিরোধিতা করেন, কারণ তিনি নিজেই 'উলুস বেগ' হতে চেয়েছিলেন। তার এই অনুরোধ তুঘলুগ তৈমুর প্রত্যাখ্যান করেন; ফলস্বরূপ তুঘলুগ তৈমুরের মৃত্যুর পর কামার-উদ্দিন তার পুত্র ইলিয়াস খোজা খানের বিরুদ্ধে বিদ্রোহ করেন।

সম্ভবত তিনিই ইলিয়াস খোজার মৃত্যুর জন্য দায়ী ছিলেন; তুঘলুগ তৈমুরের পরিবারের অধিকাংশ সদস্যকেও হত্যা করা হয়েছিল। কামার-উদ্দিন নিজেকে 'খান' হিসেবে ঘোষণা করেন—তিনিই একমাত্র দুঘলাত যিনি এমনটি করেছিলেন। যদিও তিনি অনেক আমীরের সমর্থন পাননি, তবুও তিনি মঙ্গোলিস্তানে তার অবস্থান বজায় রাখতে সক্ষম হন।

কামার-উদ্দিনের রাজত্বকাল ছিল মধ্য এশিয়ার তৈমুরি সাম্রাজ্যের আমীর তৈমুর লঙের সাথে ধারাবাহিক যুদ্ধের সমষ্টি। কামার-উদ্দিনের বাহিনী মহান তৈমুর লংকে পরাজিত করতে পারেনি, কিন্তু একই সাথে তৈমুরও কামার-উদ্দিনকে চূড়ান্তভাবে পরাজিত করতে পারেননি; কারণ কামার-উদ্দিনের সৈন্যরা মঙ্গোলিস্তানের ঊষর স্তেপ অঞ্চলে পিছু হটতে সক্ষম ছিল। তবে ১৩৯০ সালে তৈমুর ও তার বাহিনীর নতুন এক আক্রমণের সময় কামার-উদ্দিন নিখোঁজ হন। তার এই নিখোঁজ হওয়ার ফলে চাগতাই বংশীয় খিজির খোজার পক্ষে মঙ্গোলিস্তানের নিয়ন্ত্রণ নেওয়া সম্ভব হয়।

কামার-উদ্দিনের নিখোঁজ হওয়ার পর তার ভাতিজা খুদায়দাদ দুঘলাত পরিবারের প্রধান সদস্যে পরিণত হন। চেঙ্গিজ খানের ইয়াসা (আইন) সম্পর্কে খুদায়দাদের গভীর জ্ঞান ছিল, যা মঙ্গোলীয় ঐতিহ্যের প্রতি দুঘলাতদের অব্যাহত শ্রদ্ধার এক উদাহরণ। 'তারিখ-ই-রশিদি' অনুসারে, খুদায়দাদ ছিলেন খিজির খোজার প্রাথমিক সমর্থক এবং কামার-উদ্দিন যখন চাগতাই বংশের সদস্যদের নির্মূল করছিলেন, তখন তিনি তাকে লুকিয়ে রেখেছিলেন। খুদায়দাদের শক্তি দ্রুত বৃদ্ধি পায় এবং খিজির খোজার মৃত্যুর পরবর্তী বছরগুলোতে তিনি একজন 'রাজা-নির্ধারক' (king-maker) হয়ে ওঠেন। তিনি তার পরিবারের সদস্যদের মধ্যে আকসু, খোতান, কাশগড় এবং ইয়ারকন্দ ভাগ করে দেন; ভূখণ্ডের এই বিভাজন মির্জা আবু বকর দুঘলাতের সময় পর্যন্ত স্থায়ী ছিল।

## উদ্ধৃতি

## তথ্যসূত্র
*Barthold, W. "Dughlat." *The Encyclopedia of Islam, Volume 2.* New Ed. Leiden: E. J. Brill, 1965.
* Elias, N. Commentary. *The Tarikh-i-Rashidi (A History of the Moghuls of Central Asia)*. By Mirza Muhammad Haidar. Translated by Edward Denison Ross, edited by N. Elias. London, 1895.
*Grousset, René. *The Empire of the Steppes: A History of Central Asia.* Trans. Naomi Walford. New Jersey: Rutgers, 1970. 
*Kim, Hodong. The Early History of the Moghul Nomads: The Legacy of the Chaghatai Khanate. *The Mongol Empire and Its Legacy.* Ed. Reuven Amitai-Preiss and David Morgan. Leiden: Brill, 1998. 
* Mirza Muhammad Haidar. *The Tarikh-i-Rashidi (A History of the Moghuls of Central Asia)*. Translated by Edward Denison Ross, edited by N.Elias. London, 1895.

বিষয়শ্রেণী:মঙ্গোল সাম্রাজ্যের মুসলিম
বিষয়শ্রেণী:দুঘলাত
বিষয়শ্রেণী:চাগতাই খান
বিষয়শ্রেণী:১৪শ শতাব্দীর মঙ্গোল খান
মুহাম্মদ খান (মঙ্গোলিস্তানের খান)

**মুহাম্মদ খান** (চাগাতাই ও ফার্সি: محمد خان) ছিলেন খিজির খোজার পুত্র এবং ১৪০৮ থেকে ১৪১৫ সাল পর্যন্ত মঙ্গোলিস্তানের খান।
 
মুহাম্মদ খানের ভাইদের মধ্যে শামস-ই-জাহান অন্তর্ভুক্ত ছিলেন। এসেন বুকা খানের পর, তুঘলুগ তৈমুর খান ব্যতীত মুঘলদের দেশে খাকানদের প্রথম সারির আর কেউ অবশিষ্ট ছিল না। তুঘলুগ তৈমুরের মৃত্যুর পর, আমীর কামারউদ্দিন তুঘলুগ তৈমুরের সকল পুত্রকে হত্যা করেছিলেন, যার ফলে কেবল খিজির খাজা খান বেঁচে ছিলেন। এই শেষোক্ত খান অনেক পুত্র ও পৌত্র রেখে গেছেন; তবে তাদের সকলের জীবনের বিস্তারিত বিবরণ মুঘল ঐতিহ্যে সংরক্ষিত নেই।
 
মুঘল নথিগুলোতে বলা হয়েছে যে, আমীর খুদায়দাদ নিজেই ছয়জন খানকে খানাতের সিংহাসনে বসিয়েছিলেন এবং মুহাম্মদ খান ছিলেন তাদের একজন।
 
মুহাম্মদ খান চাদির কুল গিরিপথের উত্তর দিকে একটি 'রাবাত' (বিশ্রামাগার) নির্মাণ করেছিলেন। এই ভবনটি নির্মাণে তিনি বিশাল আকৃতির পাথর ব্যবহার করেছিলেন, যার সমতুল্য পাথর কেবল কাশ্মীরের মন্দিরগুলোতে [ইমারত] দেখা যায়। রাবাতটিতে ২০ গজ উচ্চতার একটি প্রবেশপথ রয়েছে। আপনি যখন প্রধান দরজা দিয়ে প্রবেশ করবেন, তখন ডানদিকে ৩০ গজের একটি পথ অতিক্রম করতে হবে। এরপর আপনি একটি গম্বুজ দেখতে পাবেন যা প্রায় ২০ গজ উঁচু এবং সুন্দরভাবে আনুপাতিক। গম্বুজের চারপাশে একটি পথ এবং এর পাশে সুন্দর কক্ষ রয়েছে। পশ্চিম দিকে একটি মসজিদও রয়েছে যা ১৫ গজ উঁচু এবং এতে বিশটিরও বেশি দরজা রয়েছে। পুরো ভবনটি পাথরের তৈরি এবং দরজার ওপর বিশাল নিরেট পাথরের ব্লক রয়েছে, যা কাশ্মীরের মন্দির দেখার আগ পর্যন্ত আমার কাছে অত্যন্ত বিস্ময়কর মনে হতো। মঙ্গোলিস্তানের খান হিসেবে তার স্থলাভিষিক্ত হন শের মুহাম্মদ।

## বংশতালিকা

*[[বাবরনামা|বাবরনামায়]]*, বাবর তার মাতামহ ইউনুস খানের বংশতালিকা বর্ণনা করেছেন এভাবে:

"ইউনুস খান চেঙ্গিজ খানের দ্বিতীয় পুত্র চাগতাই খানের বংশধর (নিচে ক্রম দেওয়া হলো): ইউনুস খান, ওয়াইস খানের পুত্র, শের-আলী ওগলানের পুত্র, মুহাম্মদ খানের পুত্র, খিজির খাজা খানের পুত্র, তুঘলুগ-তৈমুর খানের পুত্র, আইসান-বুকা খানের পুত্র, দাওয়া খানের পুত্র, বারাক খানের পুত্র, ইয়াসুনতাওয়া খানের পুত্র, মুয়াতুকানের পুত্র, চাগতাই খানের পুত্র, চেঙ্গিজ খানের পুত্র।"

## তথ্যসূত্র

বিষয়শ্রেণী:১৫শ শতাব্দীর মঙ্গোল খান
বিষয়শ্রেণী:১৪১৫-এ মৃত্যু
বিষয়শ্রেণী:জন্ম তারিখ অনুপস্থিত
বিষয়শ্রেণী:চাগতাই খান
কেবেক সুলতান

**কেবেক সুলতান ওঘলান** (; মৃত্যু ) ১৪৬৮ বা ১৪৬৯ সাল থেকে তার মৃত্যু পর্যন্ত পূর্ব মঙ্গোলিস্তানের (যা উইঘুরিস্তান নামে পরিচিত) খান ছিলেন। চাগতাই রাজবংশের একজন সদস্য হিসেবে তিনি দোস্ত মুহাম্মদের পুত্র এবং দ্বিতীয় এসেন বুকার পৌত্র ছিলেন। তার শাসনকাল ছিল সংক্ষিপ্ত, যা তার নিজের অনুসারীদের দ্বারা বিশ্বাসঘাতকতা এবং হত্যার মাধ্যমে শেষ হয়েছিল।

## পটভূমি
১৪৬২ সালে মঙ্গোলিস্তানের খান দ্বিতীয় এসেন বুকা মারা যান এবং এর ফলে খানাতটি তার ভাই ইউনুস খান এবং তার পুত্র দোস্ত মুহাম্মদের মধ্যে বিভক্ত হয়ে পড়ে। দোস্ত মুহাম্মদ উইঘুরিস্তান অঞ্চলের আকসু থেকে পূর্বাঞ্চলীয় এলাকাগুলো শাসন করতেন, অন্যদিকে ইউনুস খান খানাতের পশ্চিমাঞ্চলীয় অংশ নিয়ন্ত্রণ করতেন।

## শাসনকাল
হিজরি ৮৭৭ সনে (১৪৬৮ বা ১৪৬৯ খ্রিস্টাব্দ) দোস্ত মুহাম্মদ অসুস্থ হয়ে মারা যান। কেবেক সুলতান তখন শিশু ছিলেন এবং তার পিতার সমর্থকদের একটি দল তাকে পূর্বদিকে তুরফানে নিয়ে যায়। ইউনুস খান তখন আকসু এবং দোস্ত মুহাম্মদের প্রাক্তন ভূখণ্ডের পশ্চিমাংশ দখল করে নেন। কেবেক সুলতান মঙ্গোল খানদের পূর্ব লাইনের শেষ প্রতিনিধি হিসেবে কয়েক বছর তুরফান থেকে শাসন করেন।

## মৃত্যু
১৪৭২ সালের দিকে কেবেক সুলতান তার নিজের অনুসারীদের দ্বারা বিশ্বাসঘাতকতার শিকার হন। তারা তাকে হত্যা করে তার মাথা ইউনুস খানের কাছে নিয়ে আসে। ইউনুস খান তার নাতির এই হত্যাকাণ্ডে অত্যন্ত রাগান্বিত হন এবং এই কাজের জন্য দায়ী ব্যক্তিদের মৃত্যুদণ্ড দেন। এরপর পূর্ব মঙ্গোলিস্তান ইউনুস খানের কর্তৃত্বাধীনে চলে আসে, যার ফলে খানাতটি পুনরায় একত্রিত হয়। তুরফানের আশেপাশের এই অঞ্চলটি পরবর্তীতে ১৪৮৭ সালে ইউনুস খানের পুত্র আহমদ আলাক দ্বারা প্রতিষ্ঠিত তুরপান খানাতের কেন্দ্রস্থলে পরিণত হয়েছিল।

## তথ্যসূত্র

বিষয়শ্রেণী:চাগতাই খান
বিষয়শ্রেণী:১৪৭২-এ মৃত্যু
বিষয়শ্রেণী:জন্মের সাল অজানা
বিষয়শ্রেণী:১৫শ শতাব্দীর এশিয়ার রাজশাসক
দোস্ত মুহাম্মদ (মঘুল খান)

**দোস্ত মুহাম্মদ খান** (চাগাতাই ও ফার্সি: دوست محمد خان; ;  – ১৪৬৮/৯) ছিলেন ১৪৬২ সাল থেকে তার মৃত্যু পর্যন্ত মঙ্গোলিস্তানের আকসু অঞ্চলের খান। তিনি দ্বিতীয় এসেন বুকার পুত্র ছিলেন।

১৪৬২ সালে যখন এসেন বুকা মারা যান, তখন দুঘলাত আমীররা দ্বিধাবিভক্ত ছিলেন যে তারা তার ১৭ বছর বয়সী পুত্র দোস্ত মুহাম্মদকে অনুসরণ করবেন নাকি তার ভাই ইউনুস খানকে। মুহাম্মদ হায়দার মির্জা, যিনি কাশগড় নিয়ন্ত্রণ করতেন, তিনি ইউনুস খানের খালাতো ভাই ছিলেন (তার মাতা ছিলেন ওয়াইস খানের বোন উজুন সুলতান খানম)। তবে তিনি দোস্ত মুহাম্মদকে সমর্থন করার সিদ্ধান্ত নেন, কারণ তিনি আগে থেকেই এসেন বুকার সমর্থক ছিলেন এবং এসেন বুকার কন্যা দৌলত নিগার খানমকে বিয়ে করেছিলেন। অন্যদিকে সানিজ মির্জা, যিনি ইয়ারকন্দ নিয়ন্ত্রণ করতেন, তিনি ইউনুস খানের পক্ষ নেন এবং মুহাম্মদ হায়দারকে কাশগড় থেকে বহিষ্কার করেন। এরপর মুহাম্মদ হায়দার আকসুতে দোস্ত মুহাম্মদের সাথে যোগ দেন। দুই বছর পরে ১৪৬৪ সালে, সানিজ মির্জা শিকারে গিয়ে আহত হয়ে মারা যান। এরপর দোস্ত মুহাম্মদ ইয়ারকন্দের বিরুদ্ধে অভিযান চালান; শহরের আমীররা তাকে সানিজ মির্জার বিধবা স্ত্রী জামাল আঘা, তার জ্যেষ্ঠ পুত্র মির্জা আবু বকর, ওমর মির্জা এবং কন্যা খান সুলতান খানমকে তুলে দিলে তিনি অভিযান বন্ধ করে তাদের আকসুতে নিয়ে আসেন। এরপর তিনি কাশগড়ের বিরুদ্ধে অভিযানে যান, কিন্তু মুহাম্মদ হায়দার ততক্ষণে শহরে ফিরে এসেছিলেন। দোস্ত মুহাম্মদ তাকে কাশগড় থেকে তাড়িয়ে দেন এবং শহর লুণ্ঠন করেন। এই ঘটনায় দুঘলাত আমীর অত্যন্ত ক্ষুব্ধ হন এবং তিনি ইউনুস খানের পক্ষে চলে যান।

দোস্ত মুহাম্মদের প্রধান শহর ছিল আকসু। তিনি তার বোন হুসন নিগার খানমকে তরুণ মির্জা আবু বকরের সাথে বিয়ে দিয়েছিলেন। তা সত্ত্বেও আবু বকর তার চাচা মুহাম্মদ হায়দার মির্জার কাছে পালিয়ে যান এবং দোস্ত মুহাম্মদ খান তার বোন হুসন নিগার খানমকে তার পিছু পিছু কাশগড়ে পাঠিয়ে দেন। দোস্ত মুহাম্মদ অত্যন্ত সাহসী এবং উদার ব্যক্তি ছিলেন এবং তিনি এতটাই দীর্ঘদেহী ছিলেন যে একশ মানুষের মাঝে দাঁড়িয়ে থাকলেও যে কেউ তাকে দেখলে মনে করত তিনি ঘোড়ায় চড়ে আছেন। তবে তার মানসিক অবস্থা অস্থিতিশীল ছিল এবং ১৪৬৮ বা ১৪৬৯ সালে তিনি অসুস্থ হয়ে মারা যান। তার মৃত্যুর পর সৃষ্ট বিশৃঙ্খলার সুযোগে ইউনুস খান আকসু দখল করে নেন, এবং দোস্ত মুহাম্মদের পুত্র কেবেক সুলতানকে তুরফানে শাসনের জন্য নিয়ে যাওয়া হয়।

## তথ্যসূত্র

বিষয়শ্রেণী:চাগতাই খান
বিষয়শ্রেণী:১৪৪০-এর দশকে জন্ম
বিষয়শ্রেণী:১৪৬০-এর দশকে মৃত্যু
হিমালয় জাতীয় উদ্যান

**হিমালয় জাতীয় উদ্যান** পাকিস্তানের গিলগিত-বালতিস্তান (জিবি) রাজ্যের আস্তোর জেলায় অবস্থিত একটি সংরক্ষিত অঞ্চল। ২০২০ সালের ডিসেম্বরে ফেডারেল সংরক্ষিত অঞ্চল উদ্যোগের অংশ হিসেবে এটি ঘোষণা করা হয় এবং পরবর্তীতে ২০২১ সালে গিলগিত-বালতিস্তান সরকার কর্তৃক বিজ্ঞাপিত হয়। এটি প্রায়  এলাকা জুড়ে বিস্তৃত। উচ্চ-পর্বতীয় বাস্তুতন্ত্র ও হিমালয়ান বাদামী ভালুক (*Ursus arctos isabellinus*), কস্তুরী হরিণ (*Moschus* spp.), মার্কহোর (*Capra falconeri*), হিমালয়ান আইবেক্স (*Capra sibirica*) ও নীল ভেড়া (*Pseudois nayaur*) এর মতো বিপন্ন প্রজাতি সংরক্ষণের জন্য পার্কটি প্রতিষ্ঠিত হয়েছিল।

## আরও দেখুন

* নাঙ্গা পারবত জাতীয় উদ্যান
* দেওসাই জাতীয় উদ্যান
* খুনজেরাব জাতীয় উদ্যান
* সংরক্ষিত এলাকা উদ্যোগ (পাকিস্তান)
* পাকিস্তানের জাতীয় উদ্যানসমূহ

## তথ্যসূত্র

বিষয়শ্রেণী:২০২১-এ প্রতিষ্ঠিত সংরক্ষিত অঞ্চল
বিষয়শ্রেণী:আস্তোর জেলা
বিষয়শ্রেণী:পাকিস্তানের জাতীয় উদ্যান
বিষয়শ্রেণী:উইকিউপাত্তে স্থানাঙ্ক আছে
বিষয়শ্রেণী:আইইউসিএন II বিষয়শ্রেণী
বিষয়শ্রেণী:গিলগিত-বালতিস্তানের সংরক্ষিত অঞ্চল
দ্বিতীয় এসেন বুকা

[thumb|300px|right|১৪৫০ খ্রিস্টাব্দের শুরুতে মধ্য এশিয়া। মুঘলরা মঙ্গোলিস্তান, [আলতিশাহর এবং উইঘুরিস্তান নিয়ন্ত্রণ করত।]]
**দ্বিতীয় এসেন বুকা** (চাগাতাই: اسن بوقا ثانی; মৃত্যু ১৪৬২) ১৪২৯ সাল থেকে তার মৃত্যু পর্যন্ত মঙ্গোলিস্তানের খান ছিলেন। তিনি ওয়াইস খানের কনিষ্ঠ পুত্র ছিলেন।

১৪২৮ সালে যখন ওয়াইস খান নিহত হন, তখন মুঘলরা এক বিশৃঙ্খল পরিস্থিতির মধ্যে পড়ে। তাদের একাংশ এসেন বুকাকে সমর্থন করে, আবার অন্যরা তার বড় ভাই ইউনুস খানকে সমর্থন করে। তবে ইউনুস খানের দল সংখ্যালঘু হয়ে পড়ে এবং তারা তৈমুরি শাসক উলুগ বেগের কাছে পালিয়ে যায়।

ইউনুস খানের প্রস্থানের পর এসেন বুকা ছিলেন অবিসংবাদিত খান। তার রাজত্বের প্রথম কয়েক বছর বেশ ভালোভাবেই কাটছিল; সকল মুঘল তার প্রতি অনুগত ছিল। ওয়াইস খানের মৃত্যুর পর তৈমুরিদের হাতে চলে যাওয়া কাশগড় শহরটি ১৪৩৫ সালে তিনি পুনরায় দখল করেন। তবে আমিররা এসেন বুকাকে খুব একটা গুরুত্ব দিত না, কারণ তিনি শিশু অবস্থাতেই সিংহাসনে আরোহণ করেছিলেন। তারা তার কর্তৃত্বের অবজ্ঞা করতে শুরু করে এবং দেশে বিশৃঙ্খলা দেখা দেয়। খান আকসুতে চলে যান এবং কিছু সময় পর আমিরদের আনুগত্য পুনরুদ্ধার করতে সক্ষম হন। এর ফলস্বরূপ তিনি তার কন্যা দৌলত নিগার খানমকে কাশগড়ের দুঘলাত আমীর সায়্যিদ আলীর পুত্র মুহাম্মদ হায়দার মির্জার সাথে বিয়ে দেন।

মঙ্গোলিস্তানের নিয়ন্ত্রণ ফিরে পাওয়ার পরপরই এসেন বুকা মাওয়ারান্নাহরের তৈমুরি ভূখণ্ডে অভিযান চালাতে শুরু করেন। ১৪৫১ সালে তিনি তাশখন্দে আক্রমণ করেন এবং এর পরপরই দ্বিতীয় অভিযান পরিচালনা করেন। তিনি আন্দিজান অবরোধ করেন এবং সাময়িকভাবে এর নিয়ন্ত্রণ গ্রহণ করেন। তৈমুরি শাসক আবু সা'ইদ মির্জার ট্রান্সঅক্সিয়ানায় মুঘলদের পরাজিত করার মতো সামরিক শক্তি ছিল, কিন্তু তিনি মঙ্গোলিস্তানের ভেতরে তাদের ধাওয়া করতে পারতেন না।

মুঘলদের ক্রমাগত অভিযানে অতিষ্ঠ হয়ে আবু সা'ইদ তখন ইরাকে অবস্থানরত ইউনুস খানকে ডেকে পাঠান। তিনি ইউনুস খানকে একটি সেনাবাহিনী দিয়ে মঙ্গোলিস্তান দখলের জন্য পাঠান। ইউনুস খান বেশ কয়েকজন আমীরের সমর্থন লাভ করেন এবং কাশগড়ের কাছাকাছি পৌঁছান। এসেন বুকা শহরের কয়েক মাইল দূরে তাকে বাধা দেন এবং যুদ্ধে জয়ী হয়ে ভাইকে পুনরায় আবু সা'ইদের কাছে পালিয়ে যেতে বাধ্য করেন। কিছুকাল পরে এসেন বুকাকে আবারও ইউনুস খানের মোকাবিলা করতে হয়, যিনি মঙ্গোলিস্তানে প্রবেশের পর আবারও আমিরদের সমর্থন পেয়েছিলেন, কিন্তু ভাইয়ের বিরুদ্ধে কোনো কার্যকর অগ্রগতি করতে ব্যর্থ হন।

তেত্রিশ বছর খান হিসেবে দায়িত্ব পালনের পর ১৪৬২ সালে এসেন বুকা স্বাভাবিক কারণে মৃত্যুবরণ করেন। তার মৃত্যু মুঘলদের মধ্যে বিভাজন সৃষ্টি করে; পশ্চিমে ইউনুস খান ক্ষমতা লাভ করেন, আর পূর্বে এসেন বুকার পুত্র দোস্ত মুহাম্মদ খান হন।

এসেন বুকা উজবেকদের বিরুদ্ধে লড়াইরত দুই ভাই জনি বেগ এবং কেরে-কে আশ্রয় দেওয়ার জন্যও পরিচিত। খানের সাথে এই দুই ভাইয়ের বন্ধুত্বের ফলেই শেষ পর্যন্ত কাজাখ খানাত প্রতিষ্ঠিত হয়, যা পরবর্তী কয়েক দশক ধরে মুঘল এবং কাজাখদের মধ্যে বন্ধুত্বপূর্ণ সম্পর্কের সূচনা করেছিল।

## সন্তানাদি
এসেন বুকার এক পুত্র ও দুই কন্যা ছিল:
*দোস্ত মুহাম্মদ খান;
*দৌলত নিগার খানম, মুহাম্মদ হায়দার মির্জা দুঘলাতের স্ত্রী;
*হুসন নিগার খানম, মির্জা আবু বকর দুঘলাতের স্ত্রী;

## তথ্যসূত্র

বিষয়শ্রেণী:১৪৬২-এ মৃত্যু
বিষয়শ্রেণী:চাগতাই খান
বিষয়শ্রেণী:জন্মের সাল অজানা
উগো গালে

**উগো গালে** (, ; জন্ম: ২০ জুন ১৯৯৭) হলেন একজন ফরাসি পেশাদার আইস হকি খেলোয়াড়। তিনি বর্তমানে ফিনল্যান্ডের পেশাদার আইস হকি লিগের দল কালপা এবং ফ্রান্স জাতীয় দলের হয়ে রক্ষণভাগের খেলোয়াড় হিসেবে খেলেন।

২০১৮ সালে আইস হকি জগতে পদার্পণ করা গালে ফ্রান্সের প্রতিনিধি হিসেবে ২০২৬ শীতকালীন অলিম্পিকে অংশগ্রহণ করেছেন।  

## প্রারম্ভিক জীবন
উগো গালে ১৯৯৭ সালের ২০শে জুন তারিখে ফ্রান্সের আমিয়েঁ-এ জন্মগ্রহণ করেছেন এবং সেখানেই তার শৈশব অতিবাহিত হয়।

## খেলোয়াড়ি জীবন
গালে আইস হকির পুরুষদের প্রতিযোগিতায় ফ্রান্সের প্রতিনিধি হিসেবে অংশগ্রহণ করেছিলেন; উক্ত প্রতিযোগিতায় তার দল সার্বিকভাবে ১১তম স্থান অধিকার করেছে।

## তথ্যসূত্র

## বহিঃসংযোগ

* 

বিষয়শ্রেণী:১৯৯৭-এ জন্ম
বিষয়শ্রেণী:জীবিত ব্যক্তি
বিষয়শ্রেণী:ফরাসি পুরুষ আইস হকি খেলোয়াড়

বিষয়শ্রেণী:ফ্রান্সের অলিম্পিক আইস হকি খেলোয়াড়
বিষয়শ্রেণী:ফরাসি আইস হকি রক্ষণভাগের খেলোয়াড়

বিষয়শ্রেণী:কালপার খেলোয়াড়
বিষয়শ্রেণী:২০২৬ শীতকালীন অলিম্পিকের আইস হকি খেলোয়াড়
সাতুক খান

**সাতুক খান** (উইঘুর, উর্দু, আরবি, ফার্সি: ) ছিলেন তৈমুরি সাম্রাজ্যের অধীনে একজন চাগতাই খান। তিনি প্রথমে উলুগ বেগ কর্তৃক নামমাত্র 'খান' হিসেবে নিযুক্ত হয়েছিলেন। পরবর্তীতে ১৪২৮ খ্রিস্টাব্দে তাকে তৈমুরিদের শত্রু মঙ্গোলিস্তানের মুঘলদের পরাস্ত করার জন্য পাঠানো হয়, যেখানে তিনি নিজের উত্তরাধিকার দাবি করেন। তিনি অগ্রসর হন এবং ১৪২৯ খ্রিস্টাব্দে ওয়াইস খানের অপ্রস্তুত বাহিনীকে পরাজিত করেন। ওয়াইস খান একটি জলধারা পার হওয়ার সময় চোরাবালিতে আটকে যান এবং বিশৃঙ্খলার মধ্যে নিজেরই এক সৈন্যের তীরে বিদ্ধ হয়ে মারা যান। এভাবে সাতুক খান ১৪২৯ থেকে ১৪৩৪ খ্রিস্টাব্দ পর্যন্ত মঙ্গোলিস্তানের নতুন খান হিসেবে অধিষ্ঠিত হন।

মঙ্গোলরা তখন চরম বিশৃঙ্খলার মধ্যে ছিল এবং তারা সাতুক খানকে তৈমুরিদের হাতের পুতুল শাসক হিসেবে মনে করে তাকে মানতে অস্বীকার করে। ফলে সাতুক খান মঙ্গোলিস্তানে আর টিকে থাকতে না পেরে কাশগড়ে ফিরে যান। তখন মঙ্গোলরা ওয়াইস খানের দুই পুত্র—ইউনুস খান এবং দ্বিতীয় এসেন বুকার অধীনে দুই ভাগে বিভক্ত হয়ে পড়ে। সাতুক খান দেশের অধিকাংশ অঞ্চলে স্বীকৃত না হলেও কাশগড়ের ওপর তার নিয়ন্ত্রণ বজায় ছিল। তবে সেখানে তিনি আমীর খুদাইদাদের পৌত্র দুঘলাত আমীর কারাকুল আহমদ মির্জা কর্তৃক ক্ষমতাচ্যুত হন। এর কিছুকাল পরেই উলুগ বেগ কাশগড়ে একটি সেনাবাহিনী পাঠান। তারা কারাকুল আহমদ মির্জাকে বন্দি করে সমরকন্দে নিয়ে যায় এবং সেখানে তাকে দ্বিখণ্ডিত করে মৃত্যুদণ্ড দেওয়া হয়। এরপর উলুগ বেগ শহরে বেশ কয়েকজন গভর্নর নিয়োগ করায় কাশগড় আরও কয়েক বছর তৈমুরি শাসনের অধীনে ছিল।

## তথ্যসূত্র

বিষয়শ্রেণী:১৪৩৪-এ মৃত্যু
বিষয়শ্রেণী:জন্মের সাল অজানা
বিষয়শ্রেণী:চাগতাই খান
কোরাইশ সুলতান

**কোরাইশ সুলতান** (চাগাতাই ও ফার্সি: قریش سلطان) ছিলেন আব্দুর রশীদ খানের পুত্র।

সম্ভবত তার পিতা তাকে ১৫৩৩ সালে খোতানের গভর্নর নিযুক্ত করেছিলেন, যেখানে তিনি ১৫৭০ সাল পর্যন্ত শাসন করেন। ১৫৭০ সালে কালমাকদের সাথে এক সংঘর্ষে তুরপান খানাতের (তৎকালীন চ্যালিশ, তুরপান এবং কুমুল নিয়ে গঠিত) শাসক শাহ খানের মৃত্যু হলে, ইয়ারকন্দ খানাতের শাসক আব্দুল করিম খান তার ভাই আব্দুর রহিম সুলতানকে সেই খানাত শাসনের জন্য পাঠান। শাহ খানের চার ভাই আব্দুর রহিম সুলতানকে বহিষ্কার করেন এবং এর ফলে তাদের মধ্যে ক্ষমতার লড়াই শুরু হয়। ভাইদের একজন আবুল মুহাম্মদ সুলতান (চীনা সূত্রে 'মুহেই-মে') নিজেকে শাসক ঘোষণা করেন এবং মিং রাজবংশের কাছে দূত পাঠান। কিন্তু বাকি ৩ ভাই তাকে স্বীকৃতি দেননি এবং তাদের মধ্যে সুফি সুলতান (চীনা সূত্রে 'সো-ফেই') মিং রাজবংশের কাছে অন্য এক দূত পাঠান। আব্দুল করিম খান উইঘুরিস্তানে মিং রাজবংশের প্রভাব বৃদ্ধি দেখতে চাননি এবং শাহ খানের ভাইদের দমন করতে এবং তুরফানে আব্দুর রহিম সুলতানকে 'ছোট খান' হিসেবে পুনরায় প্রতিষ্ঠিত করতে কোরাইশ সুলতানকে পাঠান। কোরাইশ সুলতান চ্যালিশ, তুরপান এবং কুমুল জয় করেন, কিন্তু এরপর তিনি আব্দুর রহিম সুলতানকে এই শহরগুলো দিতে অস্বীকার করেন এবং নিজেকে 'ছোট খান' হিসেবে ঘোষণা করেন। আব্দুল করিম খান তার আরেক ভাই মুহাম্মদ সুলতানকে কোরাইশ সুলতানের বিদ্রোহ দমন করতে এবং তাকে জীবিত ইয়ারকন্দে ফিরিয়ে আনার নির্দেশ দেন। কোরাইশ সুলতান আকসু, বাই এবং কুচা থেকে সংগৃহীত মুহাম্মদ সুলতানের বাহিনীর সমস্ত আক্রমণ প্রতিহত করতে সক্ষম হন। তবে শেষ পর্যন্ত এই বিরোধ শান্তিপূর্ণভাবে মীমাংসা করার সিদ্ধান্ত নেওয়া হয়। চ্যালিশ কোরাইশ সুলতানের পুত্র হুদাবেন্দে সুলতানকে দেওয়া হয়, আর কোরাইশ সুলতানকে মুঘল সাম্রাজ্যে নির্বাসিত করা হয়।

১৫৮৯ সালের ২১ জুলাই (১১ আমদাদ) মুঘল সম্রাট আকবর কাশ্মীরের শাহাবুদ্দিনপুরে ভ্রমণ করেন। সেখানে কোরাইশ সুলতান এসে পৌঁছান এবং তাকে রাজকীয় সম্মানে অভ্যর্থনা জানানো হয়। তার বংশধারা মহান কানের (চেঙ্গিজ খান) সাথে সম্পৃক্ত। তিনি আব্দুর রশীদ খানের পুত্র ছিলেন।

## তথ্যসূত্র
* শাহ মাহমুদ চুরাস *Chronicles* (১৬৭০ সালে ইয়ারকন্দে ১১৮টি অধ্যায়ে লিখিত) অনুবাদ ও গবেষণা: Akimushkin O.F., Eastern literature "Nauka", মস্কো, ১৯৭৬।
* Kutlukov M *About foundation of [[ইয়ারকন্দ খানাত]] (1465-1759)*। "Pan" publishing house, আলমাতি, ১৯৯০।


বিষয়শ্রেণী:উইঘুর ব্যক্তি
বিষয়শ্রেণী:চাগতাই খান
মুহাম্মদ সুলতান

**মুহাম্মদ সুলতান** (চাগাতাই ও ফার্সি: محمد سلطان) ছিলেন আব্দুর রশীদ খানের ৫ম পুত্র। তিনি তার বড় ভাই আব্দুল করিম খানের মৃত্যুর পর ১৫৯২ থেকে ১৬০৯ সাল পর্যন্ত ইয়ারকন্দ খানাতের খান ছিলেন। তিনি সেই শাসক যিনি ১৬০৩ সালে তৃতীয় মুঘল সম্রাট আকবরের পাঠানো জেসুইট ধর্মপ্রচারক বেন্টো ডি গোইসের কাফেলাকে মিং রাজবংশের সীমান্ত পর্যন্ত যাওয়ার ব্যবস্থা করে দিয়েছিলেন। গোইস ১৬০৩ সালের নভেম্বরে ইয়ারকন্দে আসেন এবং মুহাম্মদ খান তাকে অভ্যর্থনা জানান। তিনি এই দেশে প্রায় দেড় বছর কাটান এবং খোতান, আকসু, কুচা, চ্যালিশ ও তুরপান ভ্রমণ করেন। গোইস উল্লেখ করেছেন যে মুহাম্মদ খান তার সরাসরি আত্মীয়দের মাধ্যমে দেশ শাসন করতেন। ১৬০৫ সালে পারস্যের শাসক প্রথম আব্বাসের একজন দূত শায়বানিদের বিরুদ্ধে জোট গঠনের প্রস্তাব নিয়ে ইয়ারকন্দে আসেন। মুহাম্মদ খান ভারতে মুঘল সাম্রাজ্যের সাথে ইয়ারকন্দ খানাতের সম্পর্ক জোরদার করেছিলেন। সম্রাট আকবর ইয়ারকন্দে শাহ মুহাম্মদ নামক একজন দূত পাঠিয়েছিলেন এবং মিং রাজবংশের সাথে বাণিজ্যিক সম্পর্ক স্থাপনে মুহাম্মদ খানের সাহায্য চেয়েছিলেন।

আব্দুল করিম খানের জীবদ্দশায় মুহাম্মদ সুলতান কাশগড় ও আকসুর হাকিম (গভর্নর) ছিলেন। আব্দুল করিম খান যখন মারা যান, তখন তিনি কিরগিজ উপজাতিদের বিরুদ্ধে তালাস ও চু এলাকায় অভিযানে ছিলেন। তার ভাই আবু সাঈদ সুলতান, যিনি খোতানের হাকিম ছিলেন, তার অনুপস্থিতির সুযোগ নিয়ে খান হওয়ার চেষ্টা করেন। কিন্তু ইয়ারকন্দ আমীরদের সহানুভূতি মুহাম্মদ সুলতানের দিকে ছিল এবং অভিযান থেকে ফেরার পর তাকে 'খান ই আজম' হিসেবে ঘোষণা করা হয়।

মুহাম্মদ খানের শাসনকাল ১৫৯৪ সালে শায়বানি শাসক দ্বিতীয় আবদুল্লাহ খানের নেতৃত্বে পরিচালিত উজবেক আক্রমণ সফলভাবে প্রতিহত করা এবং কোরাইশ সুলতানের পুত্র হুদাবেন্দে সুলতানের বিদ্রোহ দমনের জন্য পরিচিত। মুহাম্মদ খান আব্দুল করিম খানের শুরু করা বারলাস আমীরদের ক্ষমতা ও প্রভাব খর্ব করার নীতি অব্যাহত রাখেন। এর ফলে বারলাস উপজাতির নেতা মির্জা শরীফ হাসান বারলাস তার অনুসারীদের নিয়ে ভারতে পালিয়ে যান এবং ৪র্থ মুঘল সম্রাট জাহাঙ্গীরের (১৬০৫-১৬২৭) অধীনে চাকরিতে যোগ দেন।

thumb|right|ইয়ারকন্দ খানাতের রাজকীয় সমাধি 'আলতুন', যেখানে মুহাম্মদ সুলতান তার পরিবারের সদস্যদের সাথে সমাহিত আছেন।

## খোজাদের সাথে ইয়ারকন্দ খানাতের সম্পর্ক
নকশবন্দি তরিকার শিক্ষক মাখদুম-ই-আজমের ৪র্থ পুত্র খোজা ইসহাক ওয়ালি আব্দুল করিম খানের আমন্ত্রণে তার শিষ্যদের নিয়ে তারিম অববাহিকায় ভ্রমণ করেন। তিনি কাশগড় অঞ্চলে 'নকশবন্দি খোজাগান ইসহাকিয়া' নামক সুফি সিলসিলা প্রতিষ্ঠা করেন, যা পরবর্তীতে 'কারা তাগলিক' নামে পরিচিত হয়। মুহাম্মদ সুলতান খোজা ইসহাককে তার পীর (আধ্যাত্মিক গুরু) হিসেবে গ্রহণ করেন। ১৫৯৯ সালে মারা যাওয়ার আগে ইসহাক মুহাম্মদ সুলতানকে নকশবন্দি গ্র্যান্ড মাস্টার বা তার আধ্যাত্মিক উত্তরসূরি হিসেবে মনোনীত করেন, যা এই অঞ্চলে 'ইসহাকিয়া' সিলসিলার মর্যাদা নিশ্চিত করে।

## চাগতাই খানাতের বংশলতিকা
বাবরের লেখা বাবরনামায় (পৃষ্ঠা ১৯, অধ্যায় ১) তার মাতামহ ইউনুস খানের বংশলতিকা বর্ণনা করা হয়েছে। সেই অনুযায়ী এবং মির্জা মুহাম্মদ হায়দার দুঘলাতের 'তারিখ-ই-রশিদি' অনুসারে মুহাম্মদ সুলতানের বংশধারা নিচে দেওয়া হলো:

## আরও দেখুন
* চাগতাই খানদের তালিকা

## টীকা

## গ্রন্থপঞ্জি
* Shah Mahmud Churas *Chronicles* (১৬৭০ সালে ইয়ারকন্দে লিখিত) অনুবাদ ও গবেষণা: Akimushkin O.F., "Nauka", মস্কো, ১৯৭৬।
* Kutlukov M *About foundation of Yarkand State (1465-1759)* "Pan" publishing house, আলমাতি, ১৯৯০।

বিষয়শ্রেণী:উইঘুর ব্যক্তি
বিষয়শ্রেণী:চাগতাই খান
বিষয়শ্রেণী:১৬শ শতাব্দীর মঙ্গোল খান
বিষয়শ্রেণী:১৭শ শতাব্দীর মঙ্গোল খান
আবদুল্লাহ (চাগতাই খানাত)

**আবদুল্লাহ** (মৃত্যু ) ছিলেন কারাউনাসদের নেতা (১৩৫৮–১৩৫৯) এবং চাগতাই উলুসের শাসক (১৩৫৮)। তিনি আমির কাজাগানের পুত্র ছিলেন।

১৩৪৬ সালের দিকে কাজাগান চাগতাই উলুসের নিয়ন্ত্রণ নেওয়ার পর তিনি আবদুল্লাহকে সমরকন্দের গভর্নর নিযুক্ত করেন। পিতার জীবদ্দশায় আবদুল্লাহ খাওয়ারেজমের বিরুদ্ধে একটি অভিযান পরিচালনা করেছিলেন, যদিও কাজাগান এর বিরুদ্ধে ছিলেন। ১৩৫৮ সালে পিতার মৃত্যুর পর আবদুল্লাহ তার স্থলাভিষিক্ত হন। তার পিতার বিপরীতে, উলুসের উত্তরাঞ্চলীয় উপজাতিদের প্রতি তার বিশেষ আগ্রহ ছিল। কাজাগানের শক্তির ভিত্তি ছিল উলুসের দক্ষিণ অংশে, তাই তিনি উত্তরদিকের উপজাতিদের খুব একটা ঘাঁটাতেন না। তবে আবদুল্লাহ তাদের ওপর নিয়ন্ত্রণ প্রতিষ্ঠা করতে চেয়েছিলেন। উত্তরাঞ্চলীয় উপজাতিরা তাদের ক্ষমতা খর্ব করার এই প্রচেষ্টাকে তীব্রভাবে ঘৃণা করত।

সমরকন্দে রাজধানী রাখার সিদ্ধান্তই আবদুল্লাহর পতনের কারণ হয়ে দাঁড়ায়। শহরের নিকটবর্তী বারলাস এবং সুলদুস উপজাতিরা তাদের আশেপাশে কারাউনাসদের শক্তিশালী উপস্থিতি পছন্দ করেনি। বারলাস ও সুলদুসদের নেতা হাজি বেগ এবং বুয়ান সুলদুস একত্রে বিদ্রোহ করেন এবং আবদুল্লাহকে ক্ষমতাচ্যুত করেন। ক্ষমতা হারিয়ে তিনি কারাউনাসদের অঞ্চলে ফিরে যান এবং এর কিছুকাল পরেই তার মৃত্যু হয়। বিজয়ী দলগুলো প্রায়ই আবদুল্লাহ কর্তৃক বায়ান কুলির প্রতি করা আচরণকে তাদের বিদ্রোহের অজুহাত হিসেবে ব্যবহার করত। বায়ান কুলি ছিলেন কাজাগানের হাতের পুতুল খান; কাজাগানের মৃত্যুর পর আবদুল্লাহ বায়ান কুলির স্ত্রীকে পাওয়ার ইচ্ছা পোষণ করেন এবং বায়ান কুলিকে মৃত্যুদণ্ড দেন। শেষ পর্যন্ত বুয়ান সুলদুসকে উলুসের আমির হিসেবে নিযুক্ত করা হয় এবং আবদুল্লাহর ভাইদের পাশাপাশি শাহ তৈমুরকে (যাকে বায়ান কুলির মৃত্যুর পর আবদুল্লাহ খান হিসেবে ঘোষণা করেছিলেন) হত্যা করা হয়।

## তথ্যসূত্র

*Manz, Beatrice Forbes, *The Rise and Rule of Tamerlane*. Cambridge University Press, 1989, ।

বিষয়শ্রেণী:মঙ্গোল সাম্রাজ্যের ব্যক্তি
বিষয়শ্রেণী:১৩৫৯-এ মৃত্যু
বিষয়শ্রেণী:মঙ্গোল সাম্রাজ্যের মুসলিম
বিষয়শ্রেণী:জন্মের সাল অজানা
বিষয়শ্রেণী:জন্মস্থান অজানা
বিষয়শ্রেণী:মৃত্যু তারিখ অজানা
বিষয়শ্রেণী:মৃত্যুস্থান অজানা
বিষয়শ্রেণী:১৪শ শতাব্দীর এশিয়ার রাজশাসক
বিষয়শ্রেণী:চাগতাই খান
বিষয়শ্রেণী:১৩৫০-এর দশকে মঙ্গোল সাম্রাজ্য